Basagoiti: "Zapaterok hauteskundeak deitu behar ditu"

PPk "gerrikoa estutzen" lagunduko duela adierazi du Antonio Basagoitik eta Jose Luis Rodriguez Zapaterok izandako "akatsak" ez errepikatzea eskatu dio Patxi Lopez lehendakariari.

Antonio Basagoiti Euskadiko PPko presidenteak adierazi duenez, Jose Luis Rodriguez Zapatero presidenteak "ederra egin du", "egun batean gauza bat eta hurrengoan kontrakoa" esaten duelako, eta horregatik, hauteskundeak deitu behar dituela uste du popularrak.

"Orain jendea kalera ateratzen da eta Espainian istiluak daude, Zapaterok ardura handia dauka, ez mahai gainean murrizketak jartzeagatik, baizik eta kontrakoa bultzatu duelako", adierazi du Basagoitik Bilbon eskainitako prentsa aurreko batean.

" Zapatero bezala, norbaitek ederra egiten duenean, hauteskundeak deitu behar ditu", adierazi du.

Euskadiko PP alderdiaren buruak esandakoaren arabera, PPk "gerrikoa estutzen lagunduko du, burokraziatik hasita". "Beharrezkoa da Patxi Lopez Zapaterok egiten duena ikustea, Espainiako presidenteak egindakoa ez errepikatzeko", esan du Basagoitik.


Iñigo ELIZEGI: «Urte bukaera baino lehen Goizuetan gasolindegia martxan izan nahi dugu»

Kooperatiba baten bitartez gasolindegi bat kudeatzeko asmoa dute Goizuetan eta Iñigo Elizegi da sustatzaileetako bat

Urratsez urrats, kooperatiba baten bidez gasolindegi berri bat kudeatzeko egitasmoa aurrera doa Goizuetan. Maiatzaren 28an, larunbat goizeko 11etan eskolako jangelan eginen dute Goizukoop kooperatibaren batzar eratzailea eta zuzendaritza batzordea osatuko duten zazpi lagun ere orduan aukeratuko dituzte. Aurretik ere hainbat lan eta bilera egin dituzte eta ondotik ere gehiago izanen dira, baina proiektuak herritarren interesa piztu duela aipatu digu Iñigo Elizegi, bultzatzaileetako batek.

Nola sortu zen Goizuetan gasolindegia eratzeko ideia? Beharra somatzen zen?

Herria bizirik mantendu ahal izateko zerbitzuak sortzen hasi behar zela ikusten genuen lagun talde batek, eta kontutan izanda Goizuetan edozer gauzetarako kotxea hartu beharra dugula eta ikusita hurbilen dauden gasolindegiak ordu erdira daudela… Goizuetan bizi nahi dugunontzat gutxiengo zerbitzu eta erraztasun batzuk eduki ahal izateko gasolindegi bat behar dela ikusten da bai.

Lehen urratsa hori kudeatzeko kooperatiba sortzea da…

Kooperatiba sortu ahal izateko gutxiengo urrats batzuk eman beharrak daude. Hilaren 28an estatutuak eta kooperatibaren zuzendaritzan egonen diren 7 kideak aukeratu eta onartu behar dira. Hortarako, nahi duenak eta aste pare bat lehenagotik, estatutuak eskuratzea edukiko du eta zuzendaritzarako 7 izen proposatuko dira. Kooperatiban sartu nahi dutenak eta 28an azaltzerik ez dutenek, denon eskura jarriko ditugun paper bat sinatuz nor beraren botoa bidaltzeko modua ere izanen dute. Bestalde, eta esan dugun bezala, legediak araudi batzuk ezartzen dizkigunez eta gauzak txukun egin nahi baldin baditugu, 28tik aurrera eta urte bateko epean, kooperatiban sartu ahal izateko oso zaila izango da, horrexegatik azpimarratu nahi dugu oso garrantzitsua dela 28a baino lehenago edo eta 28ko batzarrean kooperatibako kide egitea.

Orain artean egin duzuen bileretan herritar asko bildu da… Interesa somatzen da?

Herrian 770 biztanle gaude eta lehenbiziko batzarrean 110 lagun elkartu ginen; interesa haundia sortu da bai, zeren eta ikusten da herriarentzako garrantzitsua izan daitekeen zerbitzu bat dela.

Inkesta bat ere egin duzue… Zein kezka dituzte herritarrek gai honen inguruan?

Besteak beste, gasolindegia ireki ahal izateko diru kopuru haundi xamarra behar denez, dagoen kezka nagusitako bat da gauzak gaizki atera ezkero eta zorrak sortu ezkero, orduan zer gertatuko ote zen. Zorretan sartuko baginake, kooperatibako kideek, asko jota eta egoera txarrenean, hasieran botatako dirusarrera bota beharko luke berriz. Baina ikusita Goizueta batean zenbat kotxe eta todoterreno dauden… gasolindegi batek bere burua ordaintzeko inongo arazorik ez du edukiko. Kezkak edukitzea normala da, baina horrek ez gaitu beldurtu eta deus egin gabe geldiarazi behar.

Behin kooperatiba eratuta, noizko espero duzue gasolindegia martxan jartzea?

Datak jartzea arriskutsua izaten da zeren eta ezustekoak beti azaldu daitezke. Baina gauzak ongi joanez gero, ekainean kooperatiba erregistratu eta egin behar diren paperak egin, bankuari mailegua eskatu eta lanak kontratatuko genituzkeen. Behar diren baimenak jaso eta gero, lanak udazkenerako hasi nahiko genituzkeen eta urtea bukatu baino lehen gasolindegia martxan egotea espero dugu. Dena den, kontratazioak eta maileguen kontuekin lanean ari gara eta gauzak dexente aurreratzen ari gara. Esan beharra dago gauzak aurreratu eta kostuak merketu ahal izateko, auzolanean zer egina egonen dela eta hortarako ere jendea animatzen dugula.

Zer gisako gasolindegia izanen litzake?

Eguneko 24 orduak irekita egonen zen gasolindegi automatiko batetaz hitz egiten ari gara, nahi duen guziari irekia. Kooperatibako kideek txartel bat edukiko dute eta sozioa ez denak bankuko txartel arrunt batekin hartu ahalko du erregaia, beste edozein gasolindegitan bezalaxe. Bi erregai izanen dira: gasoila A eta berunik gabeko gasolina. Bestelako produkturik ez da egonen, zeren eta nahiz eta gasolindegia deitu, berez, zerbitzu puntu bat da eta legek esaten du hiru produktu baino gutxiago jarri behar direla salgai.

Zerbitzua zeineri eskaini nahi diozue?

Goizuetarako, gasolindegia ez dugu ikusten negozio bat bezala, herriarentzako beharrezkoa den zerbitzu bat bezala baizik. Eta kooperatibaren bitartez, ahalik eta zerbitzu hobeago eta merkeena lortu ahal izatea da gure helburua. Eta gainetik irabaziak ere ematen baldin baditu, herrian beharrezkoak ditugun beste zerbitzu edo egitasmoak finantziatzeko laguntza gisara baliatu litezke.

Besterik?

Gasolindegia ireki ahal izateko, maiatzak 28rako ahalik eta jende gehien kooperatiban sartzea oso garrantzitsua da. Eta horretarako paper bat sinatu behar denez, maiatzaren 21ean plazan mahai bat jarriko da; Udaletxean ere norbait egonen da maiatzaren 25ean 18:30etik 19:30era; maiatzaren 26an 11:00etatik 12:00etara eta maiatzaren 27n 19:00etatik 20:00 arte. Nahi duenak, Amaiaren kafetegira edo estankora ere zuzendu daiteke, kooperatibako kide egin ahal izateko paperak hartu eta betetzeko. Informazio gehiago edo nor beraren iritzia emateko goizukoop@gmail.com helbidera ere zuzendu daiteke


Grabaketei ekin die berriz San Sebastian Film Commission-ek

Koronabirusa dela eta hiru hilabetez geldirik izan ondoren, film eta iragarkien filmatze lanak hasi egiten dira berriz Gipuzkoan, San Sebastian Film Commission bulego teknikoarekin elkarlanean. Hain zuzen, Igor Legarreta zinemagilearen Ilargi guztiak filma izan da Espainiako Estatuan grabazioa bukatu ahal izan duen lehenengo filma, eta Gipuzkoan egin du, San Sebastian Film Commissionekin laguntzarekin. El Internado: las cumbres telesaila ere grabazioak egiten ari da Gipuzkoako hainbat lekutan.

Donostiako bulego teknikoa konfinamenduan zehar hainbat agenterekin elkarlanean aritu da, errodajeekin berriro hasteko beharrezkoak diren osasun segurtasuneko protokoloak lantzeko, eta hasieratik abiarazi ditu egoera berrira egokitzeko hainbat tresna; bai alarma egoeraren aurretik hasi zituzten proiektuak berriz hartzeko, baita proiektu berriak abiatzeko ere.

Enrique Ramos Sustapen Ekonomikorako zinegotziak garrantzitsutzat jo du grabazioak berriz hastea: “Sektorea berriro abian jartzea eta normaltasun berri deritzoten hori berrestea garrantzitsua da, geroz eta sarriago erabiltzen baita Donostia eta Gipuzkoa osoa ikus-entzunezko produkzioetarako plato gisa, eta bultzada hori aprobetxatu behar dugu. Enpresa askok, gehienak bertakoak, onura ateratzen diote produkzio hauei, turismoaren aldetik dakarten erakargarritasunarekin batera. Egia da hilabete batzuk galdu ditugula pandemia dela eta, baina argi dugu sustatu eta sostengatu beharreko industria dela, gure hiriari eta lurralde osoari abantaila garrantzitsuak ekartzen baitizkio. Datu gisa aipa daiteke, pasa den urtean, produkzio hauek hamar milioi euroko inpaktu ekonomikoa sortu zutela Gipuzkoan”.


Tatami gaineko mugimendu zehatzak

Europako Txapelketara joateko asmoz gogor ari ziren entrenatzen Unai Saralegi eta Unai Regillaga judokak. Borroka baino ezagunagoa den kata modalitatean lehiatzen dira bikote moduan.

Beste kirolari guztiei moduan, koronabirusaren inguruan hartu diren neurriek hankaz gora jarri diete Unai Saralegi (Tolosa, 1992) eta Unai Regillaga (Amezketa, 2002) judokei denboraldia. Bikote moduan parte hartzen dute kata txapelketetan. Aurtengo denboraldian Europako Txapelketara sailkatzea da helburua, baina orain dena airean dago.

Hain justu, asteburu honetan, martxoaren 21ean, zuten Espainiako Txapelketa. «Orain ez asko Italiara joatekoak ginen, Europako Kopako proba batera, gero Europako Txapelketarako puntu gehiago lortzeko. Koronabirusarengatik bertan behera geratu zenean, disgustua hartu genuen», esan du Saralegik. «Orain kirol ekitaldiak hemen ere bertan behera geratu dira, eta egoera horrela onartu beharra dago. Aurten gogo handiz ginen guztia emateko, eta hiru astetan hiru txapelketa genituen. Halere, orain gutxienekoa da kirol lehiaketen gaia, gauza garrantzitsuagoak daude».

Gaur egun ez dakite Espainiako Txapelketarik egingo den. Europako Txapelketa ekaina hasieran egitekoa da, baina, beste behin, lehiaketa horrekin zer gertatuko den ere ez dago argi. «Behin normaltasuna iristerakoan, ikusi egin beharko da zein txapelketa dauden hortik aurrera egutegian, eta egin ez direnak tartekatu daitezkeen ala ez», esan du Saralegik. Aurten Espainiako Kopako bi probetan parte hartu dute. Madrilen egin zutenarekin gustura geratu ziren, baina puntuazioa jasotzerakoan bosgarren geratu ginen. «Nahiko haserre itzuli ginen handik». Gero Asturiasen bigarren geratu ziren. «Hor gustura geratu ginen. Kata modalitatea puntuazio bidez funtzionatzen du, eta batzuetan epaileek emandakoarekin gustura geratzen zara eta besteetan ez».

Denboraldian zehar Espainiako Kopako probak, Espainiako Txapelketak eta Europako Kopako probak kontuan hartzen dira sailkapena egiteko, eta hortik aukeratzen dira Europako Txapelketara eta Munduko Txapelketara joaten diren bikoteak. Koronabirusaren aurkako neurriek eragindako denboraldi berezi honetan sailkapena nola osatuko den ikusteko dago ere.

Binaka lehiatzen dira judoaren modalitate honetan, mugimendu jakin batzuk eginez, baina, noski, egun ezin dute batera entrenatu. «Bakoitza bere kontura ari gara alderdi fisikoa lantzen. Berak zortea du anaiak ere judoa egiten duelako eta bien artean zerbait egin dezakete», esan du Saralegik. «Mugimenduak egiteko zortzi-hamar metro behar izaten ditugu, eta etxean konplikatua da, baina zer edo zer egitea badago».

NAGE NO KATA

Aurreko denboraldian hasi ziren lehiatzen bikote moduan Saralegi eta Regillaga. Espainiako Kopako probetan «denetariko emaitzak» lortu zituzten. «Portugalgo txapelketa batean lehenengo postua lortu genuen. Lehenengo aldia zen Espainiatik kanpora ateratzen ginela, eta lehenengo postua lortzea bultzada handia izan zen gure lanarekin jarraitzeko», esan du Saralegik. «Espainiako Txapelketan ez genuen gure egunik onena izan, eta laugarren postua lortu genuen, eta bi punturengatik Europako Txapelketatik kanpo geratu ginen».

Saralegi aritu zen aurretik lehiaketetan parte hartzen. 2012. urtean hasi zen, Aitor Alberdi bikote zuela. «Hiru urte oso onak izan genituen, eta gero belaunean lesio bat izan nuen eta geldialdi luze bat egin behar izan genuen, eta ez genuen jarraitu», esan du Saralegik. «Lau edo bost urte txapelketetatik kanpo egon naiz, eta aurreko denboraldian Unairekin hasi naiz lanean, eta momentuz gauzak ondo doaz». Alberdirekin batera lehiatu zenean, besteak beste, bi urtez jarraian parte hartu zuten Europako Txapelketan, bederatzigarren eta seigarren sailkatuz.

Judoko kata lehiaketan bost modalitate daude, eta Saralegik eta Regillagak Nage No Kata izenekoa egiten dute, borroka lehiaketekin antza gehien duena. Saralegik 3. Dan mailako gerriko beltza du, eta Regillagak 1. Dan mailakoa. Bi judoken artean egiten dira mugimendu jakin batzuk, zehatz-mehatz egin beharrekoak, eta epaileek puntuak ematen dituzte. «Judoan katak baino gehiago ezagutzen da borroka lehiaketa, besteak beste, Olinpiar Jokoetan hori baita sartzen dena», esan du Saralegik. Borrokako lehiaketan ere parte hartu izan zuen, gazteagoa zenean, eta Espainiako Txapelketaren batean parte hartu zuen, eta Euskadiko Txapelketan podiumak lortu zituen. «Ez naiz iritsi, katetan bezala, Europako Txapelketaren batean parte hartzera. Belauneko lesioa izan nuenetik dezente gutxitu ditut nire parte hartzeak borroka txapelketetan», zehaztu du Saralegik.

Sei urte zituela hasi zen judoa praktikatzen, beraz, 21 urte daramatza tatamietan giltzak egiten eta lurrera erortzen. «Judoa txikitatik barneratu dudan zerbait da», azaldu du Saralegik. «Pertsonalki, judoaren eta orokorrean arte martzialen filosofiarekin eroso sentitzen naiz. Horrez gain, ihesbide bat da niretzako, lehen ikasketetatik eta egun lanetik. Adrenalina puntu hori du eta niri asko laguntzen dit».


San Antoniok Granollersen galdu du, etxetik kanpoko itxura hobetu badu ere

Etxekoak hobeto aritu dira azken bost minutuetan (29-28), eta Iruñeko taldea jaisteko postuetara gerturatu da

Etxetik kanpo du ikasi beharreko lezioa Amaya San Antoniok. Iruñean indartsu ari da, itxura ona eman eta puntuak lortuz, baina kanpoan du zuloa. Atzo berriz ere galdu zuen, Granollersen (29-28), baina taldeak, gutxienez, aurreko irteeretako irudia hobetu zuen. Partidaren zati handi batean aurretik ibili zen, eta bigarren zatiari hobeto ekin zion, baina azken txanpan etxekoak gailendu ziren. Orain, eta bost partida jokatu ondoren, San Antonio 11.postuan dago, eta gaur jaisteko postuetara gerturatu daiteke.

Gehiago merezi izan zuen San Antoniok Granollersen. Berdinketa litzateke emaitza justua, baina eskubaloian ezohikoa da, eta zorteak Granollersi egin zion barre. Partida oso estua izan zen, eta San Antonio aurretik iritsi zen azken txanpara, hein handi batean Ristanovic atezainaren lan bikainari esker (26-27, 54. min). Hortik, aurrera, baina, argia itzali zitzaien iruindarrei, eta etxekoek 3-0eko partzial batekin —horietatik bi gol penaltiz— erabaki zuten partidan. Saiatu zen San Antonio berdinketaren gola sartzen, baina ez zuen asmatu azken minutu ia bukaezinean. Golei dagokienez Rasic izan zen San Antonioko onena, zazpi sartuta, Agirrezabalagak, aldiz, bost sartu zituen.

Anaitasuna, Logroñon

Granollers ezustean hartu zuen Anaitasunak Asobal Ligako lehen jardunaldian, baina geroztik punturik ez du eskuratu, eta hamahirugarren da sailkapenean. Gaur, Naturhouseren aurka, punturen bat lortzea izanen da iruindarren helburua. Aurkariaren pistan ariko dira, 20:00etan.

Aitor Etxabururen jokalariek ez dute hasierako ilusioa galdu, eta Naturhouse ere ezustean harrapatzeko asmoz ariko dira gaur. Deialdia osatzeko hainbat arazo izan ditu entrenatzaileak aste honetan. Canciok min hartuta jarraitzen du, eta azken orduan, gainera, Jose Manuel Garcia gelditu da taldetik at. Besoa min hartuta du. Mikel Redondo ariko da haren tokian.


«Bi mahaiak eratu arte, ezin da esan konponbide prozesua abian denik»

ADAMSEN GUTUNA ZAPATERORI. «Aukera historikoa baliatzeko» eskatu dio Sinn Feineko buruak Espainiako presidenteari ALDERDIEN MAHAIA. Protagonismorik ez hartzeko esan dio Patxi Lopezek Ibarretxeri


Bilboren arima beltza

The Cherry Boppers taldearen kontzertuaren kronika. Maiatzaren 4an, Bilboko Kafe Antzokian. For Dancers Only diskoaren aurkezpen emanaldia.

Publikoa dantzan jartzeko agindupean kaleratu berri du The Cherry Boppers talde bilbotarrak disko berria, For Dancers Only, eta iragarritakoa praktikan jartzeko eguna izan zen maiatzaren 4a, Bilboko Kafe Antzokian. Luzaroan zuzenean jo gabe egon eta gero, taldea berriro taula gainera igo zen. Zapore ipar-amerikarreko gaua izan zen, aurretik The Reverendos-ek jo baitzuen, Amerikako Estatu Batuetako hegoaldeko rock&roll oihartzuna duen taldeak. The Cherry Boppersen estiloa, ordea, funk eta groove-an oinarritzen da gehiago.

Musika beltza ez da euskal taldeen artean ohikoena, originaltasuna aitortu behar zaio taldeari. James Brown eta konpainiaren urrezko aroaren berreraikitze bat da The Cherry Boppers, doinuz eta jarreraz. Biniloan ere atera dute For Dancers Only, norbaitek nostalgiaren pack osoa nahi balu. Baina Bilbon erakutsi zutenez, publiko garaikidea kateatzeko gai dira.

Haien sekretua musika pasioz bizitzea da. Zortzikotea oholtzara igo zenean, publikoak Bilbon zegoela ahaztu zuen eta 1970eko hamarkadako dantzaleku batean agertu zen, tronpeta, saxofoi eta teklatuen nahasketa magikoari esker. Afro erako ilerik ez, baina alkandora koloretsuak eta azpialde zabaleko prakak zeramatzaten taldekideetako batzuek.

Talde instrumentala da The Cherry Boppers, noizean behin ingelesezko lelo itsaskor batzuk tartekatzen dituzten arren, baina abesti leun bat jo zutenean garbi asko esan zuten mikrofonotik, euskaraz, ondo uler zedin: “Ondokoa besarkatzeko azken aukera da hau”. Handik aurrera, gerria mugitzea beste aukerarik ez zieten utzi entzuleei. Hala ere, euskaldunen zurruntasun topikoa gorabehera, kosta zitzaien jendea konbentzitzea; azkenerako, ordea, inor ez zen geldi egon.

Deigarria izan zen, era berean, Kafe Antzokiko agertokia nola bete zuten, doinu itsaskorrez ez ezik, musikariz ere. Une oro, zortzi taldekide egon ziren elkarrekin jotzen, eta horri kolaboratzaileak gehitu zitzaizkion. Dudu Duchen izan zen horietako bat, taldearen nortasun instrumentala apurtzera etorritako abeslaria. Ahots iradokitzaile eta indartsuz, kontzertua soul eta jazzera hurbildu zuen une batez.

Ia hamabost urteko ibilbidea bete duen arren, The Cherry Boppers oraindik sasoiko dagoela frogatu ahal izan genuen Kafe Antzokiko kontzertuan, norbaitek zalantzarik bazuen. Freskotasunik galdu gabe, beren esentziari eutsi diote, eta hori ez da erraza Euskal Herrian ospe urria duen estiloa landuz gero. Lasai asko esan dezakegu entzuleen arima beltza biziberritu eta edozein areto dantzaleku bilakatzeko gai direla.


Gorka Lupiañezen atxiloketan parte hartu zuten bost guardia zibilek tortura kasuengantik deklaratu zuten atzo

Torturaren Aurkako Taldeak gaur jakinarazi duenez, Gorka Lupiañez durangarren atxiloketan parte hartu zuten bost guardia zibilek Bilboko 2. Instrukzio Epaitegian deklaratu zuten atzo, tortura salaketen harira. 2007ko abenduaren 6an atxilotu zuten Lupiañez, eta inkomunikazio aldiaren ostean kolpe ugari eman zizkiotela, poltsa jarri ziotela, biluzturik izoztutako hotza bota ziotela, makil batekin bortxatu zutela, elektrodoen simulazioa egin ziotela, bañera, mangera batekin ura ahoan eta sudurrean sartu ziotela, pistola ahoan sartu ziotela eta zakila eta barrabilak soka batekin lotu zizkiotela salatu zuen.

TATek esan duenez, lehen unean Bilboko epaitegiak ikerketarik abiatu gabe artxibatu zuen salaketen auzia. Kasua berriro ireki ondoren, ordea, guardia zibilei deklarazioa hartu die, eta orain auzi medikuari eta ofiziozko abokatuari lekuko gisa deklaratzera deituko ditu. Torturaren aurka lanean segitzera deitu du TATek euskal gizartea, eta bereziki eragile politiko, sindikal eta sozialei konpromiso zehatzak hartzeko eskatu die.


Korrika txikia Larrauldik Asteasura


“Oso pozik” daude azokaren antolatzaileak

Nerea Mujika Durangoko Azokako buruak balorazio “oso ona” egin du egunotan azokan gertatu denaz. Jendetza elkartu da, eta salmentetan “esperotakoa bete” da.

Berria.info

Durangoko azoka. Gorka Rubio, ARP

Joan den larunbaterako gainditua zuen azokak bisitarien kopuruaren errekorra: 120.000 pertsona baino gehiagok erabaki zuen azokara joatea, eta argitaletxeak eta diskoetxeak pozik zeuden oraindik ere kontsumo ohiturei eusten zaielako azokan.

Ateak itxi eta biharamunean antolatzaileen txanda da. Nerea Mujikak Euskadi Irratian esan duenez, “oso harro” daude, pozik egunotan gertatu denarekin. Saltokiak lepo, Durangoko txoko guztiak ere jendez eta eskaintzaz beterik, azokaren eraikin nagusiaren bueltan ere aldarrikapenez jositako elkarteen eskaintzak ahaztu gabe.

Iaz azokak bizi izandako “krisia gaindituta eta ahaztuta” aurrera segitzeko “indarrez beterik” dago Mujika. Gaur emango dituzte egunotan Durangon izan direnen datu zehatzak.


«Baztan Información» boletina argitaratu du UPNk

«Baztan Información» izeneko boletina karrikaratu du lehen aldiz UPNko herriko batzordeak. Gisa honetara, inkesta batean «udal eta herriko gaiei buruzko informazio gehiago» behar dela adierazi zuen gehiengoari erantzun nahi omen diote. Lau orrietan hainbat gai lantzen dituzte eta Elizondoko zeharbidearen gainkostua EAren «aurrikuspen eskasaren» ondorio dela dio.


Kalez kale kantuak abesten aritu dira Santa Ageda bezperan

Hainbat kide bildu dira Urnietan urtero bezala, kalez kale kantuak abesten. Makilak eskuan eta baserritar jantziak soinean, kalez kale ibili dira kantuak abestuz eta kaleak girotuz. Zenbait geldialdi egin dituzte Urnietako plazetan, eta bakoitzean bi-hiru kanta abestu dituzte.


Metroak ia 24 milioi bidaiari garraiatu ditu 2011ko lehen hiruhilekoan

Metro Bilbao garraio enpresak 23.893.065 pertsona lekuz aldatu ditu aurtengo urtarril, otsail eta martxoan. Horrela, iazko epe berean baino 824.577 bidaiari gehiago ibili dira Metro Bilbaon, %3,57 gehiago, enpresak zabaldu duenez. Konpainiaren ustez, "batez ere garraio masiboaren eskaria asetzeko jarri diren zerbitzuek eta duela gutxi ireki den Arizko geltokiak gehitu dituzte bezeroen kopuruak". Gogoratu dutenez, "martxoan hainbat ekitaldi masibo egin" dira eta "enpresak garraio-eskarira egokitu du bere eskaintza, eta bezeroek ondo erantzun dute". Besteak beste, Athletic eta Glasgow Celtics futbol partidak, BECeko Ferroforma eta Bricoforma azokek eta Bilboko, Algortako eta Sestaoko inauteriek eragin dituzte zerbitzu bereziak. Algorta eta Sestaoko Inauterietarako jarritako zerbitzuan 164.587 joan-etorri zenbatu ziren.

Bestalde, "eta pisu handiagoz", otsailaren 28an metroko sarera erantsi den Arizko geltokia dago. Zerbitzuko lehenengo hilabetean, geltokian 223.932 abiapuntu zenbatu dira. Horrela, Arizko geltokia San Inazio eta Basarrateko geltokien pare jartzen da ranking orokorrean, Portugaleteren aurretik, eta Zazpi Kaleak, Abando eta Moyuako geltokiek dituzten lehenengo tokien atzetik.


Azpeitiko Agitek eta Eizmendik sari ugari jaso dituzte blonda txapelketan

Pasa den asteburuan jokatu zen Blonda arrazako abelburuen XVI. Txapelketa, Markina-Xemeinen

Eizmendi baserriko Luzia Orbegozok eta Agiteko Antonio Olaizolak hartu zuten parte txapelketan

Pasa den asteburuan Blonda arrazako abelburuen XVI. Txapelketa jokatu zen Markina-Xemeinen (Bizkaia). Bertan, Bizkaiko eta Gipuzkoako hainbat ganaduzale lehiatu ziren; tartean, Azpeitiko bi baserritar ere bai. Eizmendi baserriko, Luzia Orbegozo eta Agiteko, Antonio Olaizola hain zuzen.

Luzia Orbegozok hamaika sari etxeratu ditu: bost aurreneko sari, lau bigarrengo eta bi hirugarrengo. Antonio Olaizolak, berriz, hiru sari irabazi ditu: lehenengo bi sari eta bigarrengo bat.

Beraz, aurtengo txapelketan sari ugari jaso dituzte bi azpeitiar ganaduzaleek.


Corrugados Azpeitian urtarrilaren 15a arte oporrak

Corrugados Azpeitiako langileak hilaren 15a arte oporretara

Sei hilabete eta erdi greban egon ondoren, gaur lanera itzuli dira Corrugados Azpeitiako langileak, baina urtarrilaren 15a arte oporrak eman dizkiete. Zuzendaritza datorren asterako bilera bat antolatzen ari da erakundeetako ordezkariekin eta Enpresa Batzordearekin, hori jakinarazi zien atzo Gallardo Taldeko zuzendaritzak langileen ordezkari sindikalei.

Gaur goizeko 07:30ean elkartu dira herriko plazan Corrugadoseko langileak, greba bertan behera utzi eta lanera joateko. Hotz galanta egiten zuen. Manifestazioan joan dira Azpeitiko plazatik Landetara, enpresaren sarrera nagusira. 07:57ak inguruan iritxi dira enpresaren atarira, zero gradu markatzen zituen enpresaren atariko termometroak. Ordurako, enpresako bulego batzutan argia piztuta ikusten zen, eta sarrera nagusiko ateak zabalik zeuden. Kaletik etorri bezalaxe, pankarta aurrean hartuta sartu dira langileak enpresa barrura. Han, ordu laurden inguru langile guztiak bilduta egon dira eta 08:15ak aldera kalera atera dira, oporrak eman dizkietela esanez. Ondoren, Enpresa Batzordeko LABeko Esteban Kanposek eta ELAko Imanol Arrojeriak azalpenak eman dituzte bertan bildutako hedabideen aurrean. Urtarrilaren 15a arteko oporrak eman dizkietela eta hori langileei azaltzera enpresako inor ez dela azaldu kritikatu dute Enpresa Batzordekoek, “nagusietako inor ez da azaldu langileei azalpenak ematera eta hamar eguneko oporrak dituztela esatera”. Langile bakan batzuk gaurtik hasiko dira lanean, “paper kontuak egiteko eta segurtasuneko mantenu lan batzuetarako”, esan dute langileen ordezkariek.

Horrez gain, datorren asterako bilera bat antolatzen ari direla esanez atzo mezu bat jaso zutela azaldu dute langileen ordezkariek, “telefonoz eta posta elektronikoz jaso dugun mezu sinple batez azaldu digute hori”. Batzarra zuzendaritza, Enpresa Batzordea eta erakundeetako ordezkarien artean egiteko asmoa dute buruek.

Corrugados Azpeitiako langileek “negoziazioaren mesedetan” utzi dute greba.

Azpeitiko Udal Gobernuaren adierazpena

Urtebete pasako lan gatazka baten kronologia


Urte berriak dakartzan ikastaroak

2018ko lehen asteotan ikastaro ezberdinak abiatuko dituzte Kantu Taldeak, San Praixku Guraso Elkarteak, KzGuneak edota Parekidetasun Sailak. Honatx xehetasunak:

Emakumeentzako ahalduntze ikastaro berriak

Emozioak hizpide nagusi dituen emakumeei zuzendutako doako ahalduntze ikastaro berria urtarrilaren 11tik martxoaren 22ra arte, ostegunero 17:00-19:00 artean, Bake Epaitegi atzeko lokalean. Pepa Bojo psikologoak bideratuko du erdaraz izango den ikastaroa.

Izena aurrez eman beharko da doan, urtarrilaren 9a baino lehen, bideotatik: Usurbilgo Udaleko Parekidetasun Sailean, parekidetasuna@usurbil.eus helbidera idatzita edo 943 377 110 telefono zenbakira deituta. “Lehentasuna, izen emandako hurrenkeraren arabera” finkatuko dela ohartarazi du antolakuntzak.

Bestalde, "gorputz ikusezinak ikusten. Moda, jabekuntza feministarako tresna" ikastaroa ere antolatu du Parekidetasun Sailak. Maddalen Adurizek bideratuko dituen saioak, larunbatetan izango dira (urtarrilaren 13an eta 27an, otsailaren 10 eta 24an, martxoaren 10 eta 24an), 09:30-13:30 artean Potxoenean. "Ikastaroaren helburua da deseraikitzea moda eredu dominantea, emakumeok zapaltzen gaituena, ikusaraztea ikusezin egindako gorputzak eta baliatzea joskintza jabekuntza feministarako tresna gisa, gure gorputzak boteretu eta horietaz gozatzen ikasteko. Ikusarazi eta aldarrikatuko dugu gorputzen aniztasuna, ikasiko dugu patroiak egiten, gure gorputzei egokitzen zaizkienak. Gure sormena josi eta gorpuztuko dugu, eta moda jasangarria jantzi".

Izen ematea doan urtarrilaren 11ra arte Usurbilgo Udaleko Parekidetasun Sailean, parekidetasuna@usurbil.eus helbidera idatzita edo 943 377 110 telefono zenbakira deituta. Usurbildarrek izango dute lehentasuna.

Psikomotrizitate ikastaroa Aginagan

San Praixku Guraso Elkarteak antolatuta, urtarrilaren 11tik martxoaren 22ra luzatuko da, Munia Larburu psikomotrizistak bideratuko duen ikastaroa. Hiruhileko osoko kuota 60 eurokoa izango da bazkide ez direnentzat, 45 eurokoa bazkide direnentzat. Bi talde aurreikusi dira:

-Ostegunetan, 17:00-18:00 artean HH 2-3 mailakoak.

-Ostegunetan, 18:00-19:00 artean, HH 4-5 mailakoak.

Izen emateko edo argibide gehiago jasotzeko: 636 531 650 (Ana).

Kantu zaleek, ikasturte berria abiatzear

Azken asteotako etenaldiaren ostean, datorren astelehenean, urtarrilaren 8an abestera itzuliko dira Kantu Taldekoak. Egu horretan abiatuko dute ikastaro berria. Gogoan izan, astelehenero biltzen dira 18:00-19:00 artean Udarregi Ikastolaren Agerialde eraikineko musika gelan. Adi bestalde, 2018ko lehen kantu-jira ordu aldaketarekin baitator. Urtarrilaren 27rako iragarri duten saioa eguerdiz ospatuko da, 12:00-14:00 artean Kaxkoan. Mikel Laboa plazatik abiatuko da kantu-jira.

KzGunera datozen ikastaroak

Urtarrilean arratsaldez (16:00-20:00) egongo da zabalik Usurbilgo KzGunea. Ikastarook aurreikusi dituzte asteotarako:

-Urtarrilak 4, 18:00-20:00 “Google Maps. Ibilbiderik onena arakatu eta aukeratu”.

-Urtarrilak 17-26, 16:00-18:00 “Argazki ukitua GIMP erabiliz”.

-Urtarrilak 29-30, 16:00-18:00 "Argazkiak. Zure argazki guztiak antolatu edozein gailutik".

-Urtarrilak 29-30, 18:00-20:00 "Instagram".

-Urtarrilak 31, 16:00-18:00 "Ordainketak Interneten segurtasunez".

Informazio gehiago:

Kale Nagusia, 37

943 023 684

tutor.usurbil@kzgunea.net

Etumeta AEK euskaltegia (Mintzalagun argazkia)

Urrian hasi zuten 2017-18 ikasturtea, baina zabalik segitzen du matrikulazio epeak Etumeta AEK euskaltegian. Euskara ikasteko maila guztiak, Mintzalagun, autoikaskuntza… eskaintzen dute. Aukera zabala beraz. Informazio gehiago:

Nagusia, 43

607 609 379

usurbil@aek.eus

aek.eus

muntteri.blogspot.com.es


Zumarraga Sarian Santi Zabaleta omenduko dute

ZUMARRAGA // Igandean gazte mailako Zumarraga Saria proba egingo dute. Txirrindulariak 16:00etan abiatuko dira Zumarragako plazatik eta 18:30ak aldera iritsiko dira helmugara, 105 kilometro osatu ondoren. Sari banaketa ekitaldian Santi Zabaleta omenduko dute. Zabaleta txirrindularia izan zen gaztaroan eta maiatzean hil zen.


Azken egunotako atxiloketak gaitzetsi dituzte Mutrikun

Martitzenean [urriak 6] Frantzian egindako hiru atxiloketak salatu dituzte gaur [urriak 7] Mutrikuko Goiko Plazan egindako elkarretaratzean. 19:00etan hasita, ordu laurden inguruko protesta egin dute 25 bat herritarrek Konponbideari erasorik ez. Atxilotuak askatu! lelopean.

Hainbat informazio iturrik atzo [urriak 6] zabaldutakoaren arabera, Egoitz Urrutikoetxea atxilotu zuen Polizia frantsesak. Harekin batera, gainera, beste bi pertsona ere atzeman zituztela jakitera eman zuten, baina ez zuten haien izenik eman.

Bi ezezagunetako bat, gaur [urriak 7] aske geratu dela iragarri dute azken orduetan. Itxura guztien arabera, Urrutikoetxearen inguruko emakume bat aske utzi dute, Parisko auzitegiaren aginduz.


Gaztetxoentzako egun osoko ekintza ludikoak, 50. urteurrena dela-eta

Martxoan ospatuko dugu 50. urteurrenari dagokion 3. hilabetea. Oraingoan protagonista izango dira gure taldeko gaztetxoenak, eta, hortaz, beraientzako prestatutako egitaraua duzue hurrengoa:

Goizean altxorraren bila jolastuko dira

Bazkari herrikoia Zubikoa kiroldegian

Dantza herrikoi gidatuak eta jolasak

Soka ez dadin eten, gora gorulari gazteak!


Euskal Ligara, lehenengoz

Urdaibai Eskubaloi Taldearentzat garrantzitsua bezain berezia izan da 2019-2020 denboraldia. Euskal Ligara igota, senior mailako mutilen taldeak klubaren historiaren beste orrialde bat bete du. Lehenengoz ariko da maila horretan. Pozik eta ilusioz daude, dena ondo badoa, udazkenean denboraldi berria kategoria berrian hasteko itxaropenagaz.

Martxoaren 15ean, liga amaitzeko hiru partidu geratzen zitzaizkiela heldu zitzaien etenaldia. Igoera fasea jokatu barik igo da taldea. “Bigarrenarengandik hiru puntura amaitu genuen. Ez gara Bizkaiko txapeldun geratu. Azken unera arte ez dugu jakin igoera fasea jokatu behar genuen ala ez. Maiatz amaiera arte ez dute erabaki zer egin; COVID-19aren bilakaerari begira egon dira erabakitzeko, eta azkenean esan ziguten zuzenean igoko ginela”, azaldu du Yolanda Carracedo Fernandez entrenatzaileak.

Bizkaiko Federazioak euren iritzia kontuan eduki du erabakiak hartzeko. “Inkesta bat bidali ziguten. Guretzat egokiena zen aukeraren alde bozkatzeko esan ziguten. Guk igoera fasea irailean jokatzeko proposamenaren alde egin genuen. Azkenean, pistara bueltatzea ezinezkoa zela ikusita, gure taldea eta Gipuzkoako beste talde bat zuzenean igotzea erabaki zuten”.

Argazkia: Urdaibai ET.

Denboraldi hasieratik lidergoari eutsi dio taldeak; bi partidu baino ez dituzte galdu.

Denboraldi hasieran sailkapeneko lehenengo bosten artean sartzeko helburua zeukaten, eta euren asmoak gainditu dituzte. “Lehen bostek daukate igotzeko aukera; bigarrenetik bosgarrenera final four jokatzen da, eta ostean, igoera fasea”. Abenduan, denboraldi erdia eginda lehen postua eskuratzeko helburua jarri zuten, “aukera garbiak” zituztela ikusi baitzuten: “Lehen itzulia amaitu genuenean, gure helburua lehenak geratzea zela esan nien”. Lehenengo urtea da Carracedok entrenatzen dituela, eta “garaipen erosoa” izan dela azpimarratu du.

Bi hilabete pasatxo egon dira zer gertatuko zen jakin barik, baina, azkenean, euren lanak saririk onena jaso duela ikusi dute. “Euretariko askok ez dute inoiz igoera faserik jokatu. Taldearen batez besteko adina 20 bat urtekoa da; urte askotarako taldea daukagu”.

Entrenatzen hasita

Eguaztenean hasi ziren entrenatzen seniorren nesken eta mutilen taldeak. Mundakako eta Bermeoko kiroldegietan entrenatzen eta jokatzen dute, baina momentuz horietan ezin dutenez, bestelako lekuak bilatu dituzte. Mundakako Santa Katalinan eta Abiñako San Antonio hondartzan aritu dira.

Entrenatzaileak dioenez, talde txikietan ari dira, segurtasun eta higiene neurriak betez, eta esaterako, materiala ere desinfektatzen dute. “20 jokalari bosteko taldeetan banatuta ari dira, distantziak mantenduz. Lehen asteotan fisikoa lantzen ari gara. Baina kiroldegian materiala hartzen uztea gura dugu; baloia hartzeko desiatzen daude. Ia hiru hilabete dira ezer egin barik”.

Betiko moduan aritu ezin diren arren, martxan hastea lortu dutelako pozik daude: “Asteak egon dira honen zain, baina ze neurri hartu behar genituen jakin arte itxaron dugu, eskubaloia kontaktu kirola da eta”. Oraindik ez dakite kiroldegietara noiz bueltatuko diren: “Seniorrak Mundakan entrenatzen dira, eta espero dugu laster joan ahal izatea. Protokoloa zehaztu behar dute. Esan diegu pista bakarrik erabiliko dugula, ez garela aldageletara sartuko. Bermeon seguruenik irailera arte ezingo gara aritu”. Hala ere, hilabeteotan ez dira geldirik egon.

Konfinamenduan gura zutenentzat bideodeiekin entrenamenduak eskaini dituzte: “Taldeko entrenatzaile bat aritu da horretan. Ariketak agintzen genizkien, harremana ez galtzeko”. Era berean, azken hilabeteetan denbora ondo aprobetxatu dute entrenatzaileek. “Klubak ikastaroak ordaintzen laguntzen du, eta klubetik formakuntza jasotzera animatu ditugu

entrenatzaileak, titulazio asko atera dira eta. Datorren denboraldirako, entrenatzaile guztiek gutxienez titulu bat daukate, eta hori izugarria da. Entrenatzaile guztiak kualifikatuta ditugula esatea asko da”.

Argazkia: Urdaibai ET.

Familia handia

321 jokalarigaz, euskal eskubaloi klub handienetakoa da eskualdekoa. Martxoan etenda geratu zen denboraldian 26 talde eduki ditu Urdaibaik. Seina talde benjamin, alebin eta txiki kategorietan, lau kadeteetan eta bina gazte eta senior mailetan. “Klub gutxi daude hainbeste jokalarigaz; ez dituzte hainbeste kategoriatan taldeak. Azkenaldian 13 urtetik gorako jokalari asko etortzen ari dira. Benjamin pila batek ere izena eman dute, eta gogor datoz. Beste alde batetik, suertea eduki dugu ia kategoria guztietan taldeko bi delegatu eduki ditugulako”.

Nesken taldeagaz eman zituen hasierako urratsak, eta gaur egun, neskak dira gehiengoa; 203 neska eta 108 mutil daude klubean.

Senior eta gazte mailen entrenatzailea izateaz gain, klubaren koordinatzailea ere bada Carracedo. Kirol klub guztiei modura, denboraldi amaiera konplikatu egin zaie aurten, eta ziurgabetasunean murgilduta egon dira, erabakien zain: “Emaitzei dagokienez, seniorretan izan ezik, ez dugu emaitza handirik eduki, baina jokalariak pozik aritu dira, eta hori da garrantzitsuena. Gainera, txiki mailetako nesken taldeko batzuk eta gazte mailako mutilen taldeko bi jokalari Bizkaiko selekzioagaz aritu dira entrenatzen”.

Azaldu duenez, senior kategoriako mutilen taldea Bizkaiko lurraldekoan egon da beti, eta nesken taldeagaz urte askotan egon dira Euskal Ligan jokatzen. Hain zuzen, orain dela bi urte mailaz jaitsi ziren: “Aurten final four jokatzea zuten helburu, igoera lortzeko aukera edukitzeko, baina liga geratzean, hirugarren geunden. Lehenengoa igo denez, gu atarian geratu gara”. Pena izan dela dio, baina datorren urtean helburu bera jarriko dutela.

Taldeak adinaren arabera osatzen dituztela eta formakuntzari ematen diotela garrantzia zehaztu du Carracedok: “Ondo pasatzea gura dugu, eta jokalariak zentzudunak izan daitezen ahalegintzen gara. Kadete etapara arte baloratzen duguna da umeek ikastea eta ondo pasatzea. Umetan ez zaie irabazteari buruz berba egiten. Umetan, lehenengo eskubaloia zer den ikastea nahi dugu, eta gero lehia”. Horregatik, ume zein gazteei animatzeko deia egiten die: “Adin guztietako taldeak dauzkagu, eta eskubaloia probatzera gonbidatzen dugu jendea. Eskubaloia oso polita da, eta ez da futbolean edo beste kirol batzuetan moduan gertatzen; hemen ez dago aukeraketarik, denek jokatzen dute”.

Argazkia: Urdaibai ET.


Alternatibak ez du izenik oraingoz

Agintaldi erosoa izan du Markel Olano buru duen EAJ-PSE gobernuak, eta akordioa berritzeko prest daude bi alderdiak. Oposizioko alderdien artean, lehia eta elkarlana nahasten dira.


Zezen suzkoaren eta Erraldoien barruan sartu nahi? Nolakoak dira barrutik?

Donostiako zezen suzkoa eta erraldoi eta buruhandiak berrikuntzaz beteta datoz Donostian. Jaietan oso maiteak dira Itzurun konpartsako erraldoiak eta buruhandiak.

Donostiako jaietan oso maiteak dira Itzurun konpartsako erraldoiak eta buruhandiak. Aurten berritu egin dituzte gainera eta ibilbidea ere aldatu egin dute, erdigunetik auzoetara iritsiko dira: Amara, Antigua... Zezen Suskoaren entzierroa ere oso jendetsua izaten da. Sei zezen ateratzen dira gauero su artifizialen ondoren Alderdi Eder inguruan.

Antxon Gisasola Itzurungo presidenteak eta Jon Erauskin zezen suzkoen taldeko maioralak sekretu guztiak kontatu dituzte 'Amarauna' saioan.


Luiaondoko Gaztelekuaren zerbitzuak "modu parte hartzailean" definitzeko bilera irekia egingo dute gaur

Aiarako Udalaren bilera 18:30ean egingo dute, herritarrek erabaki dezaten Luiaondoko Gaztelekuak izango dituen ezaugarriak.

Deialdia 18:30ean izango da Luaiondoko Otueta Gizarte Etxean. Gaztelekua egongo da alboan, herriko eskola zaharretan, eta lekuak 60 metro karratu ditu.

Udalak nahi du espazioa erreferente bilakatzea gazteentzat. Horretarako, ezinbestekotzat jo du gurasoek zein gazteek parte hartzea proiektuaren definizioan, euren beharrak eta nahiak asetzeko.

Aldaketak

Anbulatorioa Patxita Etxean jarri zutenetik, eskola zaharretako erabilera anitzeko aretoa libre geratu da. Ondorioz, zenbait gurasok eskatu zuten eremu hori bideratzea Gaztelekua egitera.

Aintzat hartu behar da azken hamarkadetan Luiaondoko biztanleria izugarri hazi dela eraikuntza berriko etxebizitzen ondorioz. Hazkundeak sortu du zerbitzu berrien beharra, Aiarako Administrazio Batzar populatuena baita, eta horregatik ireki dute anbulatorio berria, esaterako.

Hurrengo urratsa izango da umeen eskaerak betetzea Gaztekekuan.


Ezkontzak eta banaketak

‘Marriage Story’

Zuzendaria: Noah Baumbach

Herrialdea: AEBak

Urtea: 2019

Marriage Story-k, Noah Baumbachen azken filmak, bikote baten banatze istorioa dakarkigu (Kramer vs Kramer (1979) filmak bere garaian egin zuen erara). Hori bai, sentipen hutsak alde batera utzi, eta harremanaren eboluzioaren erretratu fidela eskainiz. Netflixek “American comedy-drama” gisa aurkeztu badu ere, film erromantikoa da funtsean. Zinemaren historian banaketa prozesu bati buruzko kontakizun hunkigarri eta mingarrietako bat, hain zuzen.

Nicole (Scarlett Johansson) eta Charlieren (Adam Driver) offeko ahotsek emango diote hasiera filmari, batak besteari hitz gozoak eskainiz. Banaketa prozesu korapilatsua erraztu nahian bikote-terapiari eutsiko diote baina bertan ez dira idatzi dituzten hitz hauek bata besteari irakurtzeko gai izango… Azken finean, maitasuna bukatzen denean borrokak, frustrazioak, beldurrak, minak eta amorrua besterik gelditzen ez dela erakutsiz, oso gordin gainera.

Horrela, banatze prozesu adiskidetsu bat bezala hasten dena, liskar katramilatsuan bihurtuko da: Nicolek Los Angelesen bizi nahi du, Charliek New Yorken. Charlie antzerki zuzendari ospetsua da dagoeneko, eta Nicolek telebistan aktore izatearekin amesten du. Nicolek berriz Charlieri ibilbide profesionala familiaren gainetik jarri izana leporatzen dio, eta Charlik Nicoleri zoritxarrekoa izatea. Negoziazio zaila berez, are gehiago haur bat tartean dagoela… Azkenean, abokatuengana jo eta, sentimenduak alde batera utziz, epaitegietan konponduko dute komedia dramatiko hau.

Marriage Story-ren gidoia ezin hobea da eta elkarrizketak indar ukaezina dute. Urteetan gordetako sentimenduak kanporatzeak min asko egin dezake, baita ere, ordea, isiltasunak dakarren amildegira erotzeak. Ikusleak bikotearekin sufrituko du uneoro. Gainera, Adam Driverren y Scarlett Johanssonen antzezlana hain da fina, biek Oscar sarietarako hautagai beharko luketela. Nabarmentzekoa da ere abokatuen (Ray Liotta, Alan Alda eta Laura Dern) antzezlana; sasi-komikoa den paperetik, dibortzio prozesuen ohiko negoziazio trikimailuen kritika gehitzen baitio maitasun drama honi.

Baubachek, zuzendariak, urteak daramatza heldutasun bidearen inguruan hausnartzen, eta film borobila lortu du oraingo honetan: Kicking and screaming, Mistress America eta Frances Ha filmetan unibertsitatetik atera berri diren gazteen istorioak aurkeztu zituen eta While We’re Young (2014) filmean egonkortasunetik eta segurtasunetik ihesean dabilen bikotearen bidaia. Marriage Storyn 2005ean The Squid and the Whale filmean dagoeneko aztertu zuen gaia berreskuratu du berriro ere, eta bikote banaketaren inguruko gogoeta sakona eskaintzen digu, oraingoan, ordea, umearen ikuspuntua baztertu eta zuzenean bikotearen ikuspuntua mahai-gaineratu du.

Martin Scorseseren Irishman (2019) filmarekin batera, Marriage Story izan da Netflixen urteko estreinaldi txalotuena. Eta egun plataforman bertan dugu ikusgai Veneziako zinemaldian arrakasta handia lortu zuen altxor hau. Zer eskainiko ote digute hurrengo astean?


Kalamuari buruzko azokara bisita, igandeko 'Amarauna' saioan

Urki Goñi kalamu-erabiltzaileen elkarteen federazioko idazkariarekin mintzatuko dira.

Kalamuaren salmenta eta kontsumoari buruzko eztabaida egiten ari dira hiru egunez Irungo Fikoban. Azoka horretara gerturatuko da 'Amarauna' igande goizean, kalamu-erabiltzaileen elkarteen federazioko idazkariarekin, Urki Goñirekin.

Hamaiketatik aurrera, 'Amaraun'eko hiru blogari ezagun hartuko dituzte, Maite Goñi, Mikel Iturria eta Gorka Julio, sareko azken berriak aztertzeko, euskarari lotuak gehien batean. Eta eurekin batera, sarean boto eske dabilen enpresa arrakastatsua: Legazpiko Arbe kirol denda. Erakusleihoen lehiaketa batera aurkeztu dira Alemanian eta finalista geratu. Orain sareko botoak behar dituzte lehiaketa hori irabazteko.


Hutsetik hasi behar izan du

Pedreñan, sekulako iraultza egon da iaztik, bederatzi arraunlarik bakarrik segitzen dutelako taldean, eta egitasmo berria da hauGarai bateko iragarpen handiak bazterrean utzi dituzte, eta helburu apalak barneratu

Ohikoa izaten zen egungo egoera aurreko urteetan eta garai honetan: Pedreñakoen adierazpenetan, helburu handiak beti ahotan. Banderen lehia, liga irabaztea, Kontxan handiren bat egitea... Esan horien ondoren, irail aldera, ohikoa bilakatu zen aurreikuspenak bete ez zituztela ikustea ere. Errealitate horrekin, joan zen urtean hasi ziren hitz jarioaren mamia aldatzen. Otsoa ardiz jantzi zen, eta arrazoiarekin, gainera: bukaera arte ez zuen bermatu beste denboraldi batez San Miguel ligan jarraitzeko aukera.

Eta aurten ere apal datoz Pedreñakoak. Zer erremedio! Izan ere, egitasmo berri bati ekin behar izan diote klubean. Kantabrian gertatzen ari denari ez dio ihes egin klubak, eta Castro eta Astillero bezala, larri dabil diru kontuetan. Horren ondorioz, ezin, bada, aurreko urteetako fitxaketak eta halakoak egin. Diru eskasiak etxe barrura begiratzea ekartzen du, eta beste gauza bat ere gertatzen da: diruaren bueltan inguratu direnek ospa egitea. Horixe gertatu zaio Pedreñari, eta iazko taldetik oso arraunlari gutxi geratzen dira traineruan: bederatzi bakarrik.

Zerbaiti eutsi beharra zeukaten, eta udazkenean oso urrutira jo gabe hasi ziren arraunlariak biltzen. Hamahiru berri inguratu dituzte, eta osatu dute taldea. Entrenatzailea ere berria da: Alejandro Mantilla. Klubeko arraunlari izana, etxeko kirolaria. Krisi hotsen erdian, etxean aurkitu behar izan du babesa Pedreñak, eta ikusi egin beharko da non ibiltzen den ligan.

Egitasmoa erabat berria dela ikusita, hasieran mailari eusteko borrokan jarri beharko da Pedreña iragarpenetan. Kale egiteko arrisku handirik gabeko iritzia ematen du. Kluba ere oso garden mintzatzen ari da. Hemen azpian daude jasota Mantilla entrenatzailearen hitzak: «Bi ontzi atzean uztea da helburua». Kantabrian aritu da lehian orain arte Pedreña, eta ligako beste bi ontzien alboan, erdian kokatu izan da: Astillero aurretik eta Castro atzetik. Castro gainditzeko gai bada, beste aurkariren bat utzi beharko du atzean ligan, denboraldi amaieran jaitsierako kanporaketa ez jokatzeko.

Gainerako taldeekin ez da lehiatu, eta ezin esan zehatz zein mailatan dagoen. Helburua gauzatzeko, eta lasaitasuna kezka ez bilakatzeko, garrantzitsua izango da ondo hastea. Jakina baita Pedreñan ez direla oso trebeak burua hotz edukitzen. Hasieratik gauzak okertzen badira, estu ibiliko dira. Oinarri sendo samarra daukate jarrita, behintzat, gauzak okertzen bazaizkie: oso argi dute behean ibiltzeko taldea direla. Zenbat aldatzen diren gauzak oso tarte txikian.


Pasaiako gaztelekuetan eta ludoteketan prest daude ikasturtea hasteko

Herriko gaztetxo zein haurrentzako eskaintza hasteko prest daude ludoteketan zein gaztelekuetan. Horrela, San Pedro-Trintxerpeko eta Donibaneko udal gaztelekuek bihar arratsaldean irekiko dituzte ateak, 17:00etan. Uztailaren 13ra arte luzatuko da ikasturtea.

Udalaren Gazteria eta Kirol Departamenduak adierazi duenez, gaztelekua “guztiaren gainetik”, elkartzeko toki bat izango da, “lagunekin edo adin bereko beste gazte batzuekin elkartzeko tokia da”. Udaleko sail horrek gaineratu duenez, “hezkuntza eta gizarterako ekipamenduak dira gaztelekuak, eta beren gizarteratzea zein burujabatzea bilatzea du helburu”. Gazteen “parte hartze aktiboa” bilatzen dute gaztelekuetan.

Bertan, mahai jokoetan, futbolinean, Interneten edota play stationean aritzeko aukera izango dute 13 eta 17 urte bitarteko nerabeak. Irakurtzeko txokoa edukiko dute, baita filmak ikusteko ere. Horrez gain, ikastaroei buruzko informazioa ere emango diete. Aparteko jarduerak antolatuko dituzte, gainera: lantegiak, kirol probak, irteerak…

Departamenduak esan duenez, gaztelekuei hasieratik harrera “ezinhobea” egin diete barrutietako nerabeek. Eurekin batera, aurreko ikasturteetan bezala, bina begirale izango dira, “eskarmentu eta esperientzia handikoak denak”. Gaztelekuak 17:00etatik 21:00etara egongo dira zabalik ostiral eta larunbatetan eta Donibaneko J. J. Otaegi plazatik zein Trintxerpeko Gran Sol kaleko 11 zenbakian daude. Bertako telefono zenbakiak honakoak dira: 943 24 81 98 (Trintxerpe-San Pedrokoa) eta 943 51 72 90 (Donibanekoa).

Ludotekak urrian hasiko dira

Udalerriko hiru ludoteketan izena emateko epea zabalik dago, hilaren 28ra arte. Trintxerpe-San Pedron, Arrantzaleen auzoan dagoen ludotekan (Espinosa de los Monteros kalean) eman behar da izena, Donibanen eskola zaharrean eta Antxon Azokan. Ikasturte osoko prezioa 54,89 eurokoa da, eta 2101 0003 06 0010251007 kontu korrontean sartu behar da dirua.

Hiru ludoteketan ordutegi bera izango dute, astelehenetik ostiralera: 4 eta 8 urte bitartekoak 17:00etatik 18:15era egongo dira, eta 8 eta 12 urte bitartekoak, 18:15etik 19:30era.

Jolas eta jarduera asko antolatzen dituzte horietan: jolas librea, mahai jokoak, lantegiak, txotxongiloak, liburutegia, txangoak, liburu eta jostailuen mailegu zerbitzua…


Emozioa nagusi Markina-Xemeingo Unian

Partidu gogor, luze eta parekatua ikusteko aukera izan zuten atzo, Markina-Xemeingo harmailak bete zituzten eskupilota zaleek. Azken tantoetan erabaki zen Bengoetxea VI.a eta Untoria eta Altuna III.a eta Merino II.aren arteko norgehiagoka. Pozik altzatu zituzten besoak Jokin Altunak eta David Merinok Binakako Txapelketako lehen ligaxkako bigarren garaipena eskuratu ondoren. 20 eta 22 irabazi zieten Bengoetxea eta Untoriari.

Altuna III.a sakea ateratzen.

Laugarren tantutik parekatuta egon zen bikote bien arteko lehia. Bengoetxea eta Altuna lehia bizian ibili ziren aurrean, ikusleen gozamenerako, baina agintea urdinen aldeko egon zen ia beti. Zazpi berdinketa eta amaiera borrokatua egon ziren. Altuna III.ak dena eman zuen azken tantuetan eta lehiarako prest zegoela erakutsi zuen dejada eginez eta sakea markagailura igota. Bengoetxea VI.ak txokora bidalita erantzun zion. Jokin Altunaren dejadak eman zion amaiera partidari. Altunak 12 tantu lortu zituen, Bengoetxeak baino hiru gehiago.

Lau pilotariek egin zuten lan bikaina. Untoria eta Merino ere euren aurrelariak babesten egon ziren partida osoan. Azken tantuak hobeto asmatu zituen Altunak, eta horrek erabaki zuen partida.

Aspeko bikoteak ez zuen lehen jardunalditik irabazten, eta bost partida jarraian galdu ostean, garaipenaren jabe egin ziren atzo. Garaipenak bigarren buelta indarberritura hasteko aukera emango die Altuna eta Merinori. Presio gabe eta lasaiago jokatu zutela adierazi zuen partida ostean Jokin Altunak, eta bigarren puntuagaz hurrengo partidara gogorrago aterako direla esan zuen Amezketako pilotariak. Hurrengo aurkariak Irujo eta Rezusta izango dituzte. “Adorez askoz hobeto gaude orain eta gogo gehiagogaz aterako gara, hurrengo partida ere garrantzitsua da eta guretzat. Ez daukagu presiorik, gu ez gara faboritoak pasatzeko, baina sustoak ematen saiatuko gara, ea nola joaten den”.

Bengoetxea VI.a sakea ateratzen.

Altuna III.a 14 urtegaz egon zen lehen aldiz Markina-Xemeingo frontoian, eta handia izanik bertan jokatzea arraro egiten zaion arren “pozik” zegoen egindako partidagaz eta puntuagaz “askoz ere gustoroago”.

Lau puntu bigarren buelta hasteko

Asegarceko bikoteak lau puntugaz amaitu du lehen ligaxka. Lau jardunaldi zeramaten galdu barik Bengoetxeak eta Untoriak, eta atzokoan ez zuten punturik eskuratzea lortu.”Lehenbiziko buelta ondo egin dugu eta gaurkoa pena bat izan da, garrantzitsua zen guretzako 5. puntua” aitatu zuen Oinatz Bengoetxeak. Hala ere, kontentu zegoen, dena eman zutelako. “Partida oso ona izan da, baina frontoi hau konplikatua da oso irregularra delako eta azkenean lehertuta geunden laurak. Eurak gehiago asmatu dute azkenean eta merezita irabazi dute”.

Hurrengo partidan Artola eta Albisu izango dituzte aurkari Bengoetxeak eta Untoriak eta atzoko zorte falta albo batera utzi eta bigarren bueltari ekiteko gogoz dagoz.

Alvaro Untoriak min hartu zuen atzoko partidan eta hurrengo egunetan zer moduz dabilen ikusi beharko dutela azaldu zuen Oinatz Bengoetxeak. “Nahiko min edukiko du eta agian konplikatua izan daiteke jokatzea”, esan zuen.

Omenaldia

Eskualdeko pilotari bik jokatu zuten Binakako Txapelketa aurreko partida. Elkarren kontra aritu ziren Aretxabaleta markina-xemeindarra eta Irusta munitibartarra. Urdinak hasi ziren aurretik, baina gorriak gailendu ziren gero. Horrela, Mendizabal III.ak eta Aretxabaletak alde handiagaz (22 eta 8) irabazi zieten Elordi eta Irustari.

Serafin Ibarra omendu zuten partida bien arteko tartean.

Partida bien arteko tartean egin zioten omenaldia Markina-Xemeingo Esku Pilota Taldeko kide eta urte askoan pilota irakasle izan den Serafin Ibarrari. Hainbat urtez pilota bultzatzen egindako lan handia aitortu nahi izan zioten. Lorak hartu zituen bere hiru iloben eskutik bai eta era guztietako oroigarriak ere. Patxi Jauregi Euskadiko Euskal Pilota Federazioko presidentea izan zen lehena oparia ematen eta Markina-Xemeingo Esku Pilota Taldearen eskutik hartu zuen azkena. Opari guztiak ezin eutsita, lurrean utzi behar izan zituen eta besarkada eta esker on ugari jaso zituen pilota zaleen txalo artean. Omendua izanik, Serafin Ibarrari egokitu zitzaion txanpona jaurtitzea.


Gillermo Perea: “Etxebizitzaren arazoa konpontzen duen formula aurkitu dugu"

Gasteizko talde batek formula bat aurkitu du, egungo etxebizitzaren arazoari irtenbidea aurkitzen diona. Emakume Txokoan, Arrasaten eman zuen hitzaldia Gillermok. Formula, edozein herritan aplika daitekeela esan zuen bertan. Nork bere etxea eraikitzean dago oinarritua formula. Elkarrizketa osoa egubakoitzeko Goienkarian irakurri daiteke.

Elkarrizketako pasarte batzuk atera ditugu weblog honetarako:

Lanik ez duenak ezin du etxerik erosi, eta prestakuntzarik ez duenak ezin du lanik aurkitu. Bukaerarik ez duen istorioa da, bukatzen ez den soka. Guk prestakuntza, lana eta etxebizitza lotu ditugu eta hauxe da gure proposamena: langabezian dauden herritar kopuru bati, eraikuntza sektoreko prestakuntza eskaintzea. Hau da, igeltsero, iturgin, arotz edo argiketari izaten irakastea, alegia. Eraikuntza enpresa batek egin behar dituen etxebizitza batzuk prestakuntza jaso duten langabe horiek egingo dituzte, eta etxebizitzetako batzuk beraiendako izango dira.

Duela bi urte hasi ginen ideia horri forma ematen, eta proiektua indartzen joan da. 2002an, kalkulu bat atera genuen: babes ofizialeko etxeak 111.200 euro balio zuen garai hartan eta kontuak atera genituen langile espezializatu baten kostua zenbatekoa zen. Horixe zen martxan jartzeko behar genuen lehen datua. Guk bagenekien babes ofizialeko etxebizitza bakoitzarengatik bost milioi pezetako ( 30.000 euro) etekina ateratzen zela. Eta bagenekien ere 21.000 eta 24.000 eurogatik ere lehian sartzen zirela eraikuntza enpresa batzuk. Garbi ikusten genuen negozioa zegoela hor, eta kontu gehiago ateratzen hasi ginen. Ikusi genuen langile espezializatu bat 15 euro orduko kostatzen zitzaiola enpresari, eta datu hori aztertzen hasi ginen, poliki-poliki.

Kontu biribilak egitearren, demagun babes ofizialeko 100 etxebizitza egin behar dituela eraikuntza enpresa batek. Eta demagun, 100 horietatik 20 eraikitzen dituzten langileendako izango direla. Etxebizitza bakoitzetik 30.000 euro ateratzen badituzte, 100 etxebizitzengatik 100 aldiz gehiago aterako dute. Beraz, guk hauxe planteatu genuen: 3.000.000 euroko etekina atera ordez, ia 560.000 gutxiago ateratzea, hau da, 500 milioi pezeta ordez, 407 milioi pezeta jasotzea.

Egitasmoa horrela gauzatzen da

Batetik, langabezian dauden herritar batzuei, sei hilabeteko prestakuntza emango zaie. Hau da, igeltsero, garbitzaile, iturgin eta eraikuntzako bestelako lanbideetan aritzeko prestatuko dira. Prestakuntza ikastaroa egiten dutenen artean, 20 lagun aukeratuko dira, eta babes ofizialeko etxebizitzetan lanean hasiko dira. Bi urtez egingo dute lan gutxi gorabehera, eta soldata berezia izango dute. Langileari, gutxieneko soldata ordainduko zaio hilero. Azken baten, 3,01 euro jasoko ditu orduko, eta orduko tokatzen zaizkion gainontzeko 12,02ak blokeatuta egongo den kontu korronte batean sartuko ditu. Horrela, eraikuntza enpresari orduko kostatzen zaizkion 15,03 euroak langilearendako utziko ditugu.

Bildutako diruaren erabilera

Etxebizitza eraikitzen eta bukatzen bi urte inguru behar badute, gure kalkuluen arabera, 45.000 euro izango ditu langile bakoitzak kontu korrontean obra bukatu orduko. Diru hori etxebizitzaren sarrera ordaintzeko izango da. Ordaintzeko gelditzen den kopurua 30 urtean ordainduko dute. Hortik aurrera, lana bukatu duen langile bakoitzari etxebizitza bat emango zaio, eurek eraiki duten etxebizitza bat; 100etik 20 langabezian zeuden langileendako izango dira.

Babestua dago egitasmoa

Eraikuntza enpresez gain, zazpi auzotako hainbat elkartek, bilgune feministak, gazte erakundeek, Gasteizko beste 12 elkartek eta ehunka herritarrek. Gasteizko Udaleko ELA, LAB eta CCOO sindikatuek ere bat egiten dute gure ideiarekin, eta babes hori ikusi genuenean, Udalean mozioa aurkeztea erabaki genuen. 2002ko irailean hasi ginen ideia horrekin, eta abenduan aurkeztu genuen mozioa. Lanpostupeko etxebizitza sozialen egitasmoa izeneko txostena aurkeztu genion Gasteizko Udalari, eta oso harrera ona izan zuen. Lehengo agintaldiko alderdiak zeuden orduan Udalean.

Laster jarriko da martxan egitasmoa eta edozein herritarako modukoa da

Dagoeneko Bilboko San Frantziskok inportatu du ideia. Eta Jaurlaritzak ere Euskal Herri osora zabaldu nahi du. Izan ere, edozein herritako udalak nahi duenean aplika dezake.

Bi urte daramatzagu ideia honekin, eta Gasteizko Udalak, PPk, ez digu aukerarik ematen. Gauza bategatik edo besteagatik atzeratu egiten du. Gu gertu gaude Arabako beste edozein herritan egiteko ere, baina Gasteizko Udalak aprobetxatu egin beharko luke. Baita Alderdi Popularrak ere, langabeen alde lan egiten duela esateko bada ere. Dena gure alde dago, denen babesa daukagu, PPren iniziatiba falta da bakar-bakarrik. Langabeen prestakuntza ikastaroak ere laster hasiko dira.


Ezin izango da jaietan irekitzen duten denden aurrean protesta egin

EAEko Justizia Auzitegi Nagusiak atzera bota du ELAren helegitea eta Eusko Jaurlaritzak protestak lekuz aldatzeko emandako agindua babestu du.

EAEko Justizia Auzitegi Nagusiak atzera bota du ELAren helegitea eta Eusko Jaurlaritzak jai egunetan dendak irikitzeagatik egiten diren protestak lekuz aldatzeko emandako agindua babestu du, dendetako ateak irekita egon daitezen bezeroen joan-etorrietarako.

Urtarrilaren 8an, dendetako langileek igandeetan jai izateko duten eskubidea aldarrikatu nahi zuten sindikatuek Bilbon, irekita zeuden hiru denden aurrean. Herrizaingo Sailak protestak espaloiaren beste aldera mugiaraziz "zentzuz" jokatu zuela uste du epaitegiak, abenduaren 18an izandako antzeko protesten ondorioak ikusita.

Kontzentrazio horietan ez zen "sarbide publikoa erabat eten", baina "txistu hotsak, paper jaurtiketa eta sarbideen behin behineko blokeoak" gertatu ziren, eta horrek bezeroak izutu omen ditzake.

Auzitegiaren esanetan, gainera, urtarrilaren 8a merkealdiaren hasiera zen ia eta, beraz, justifikatuta dago Herrizaingo Sailaren agindua ELAk aldarrikatzen zuen manifestazio eskubidea eta bezeroen erosteko eskubidea uztartzeko.


Medikuak proiektua landuko dute Iturengo eskolako 5 eta 6 urteko ikasleek

Tentsioa eta bihotz taupadak neurtzeko aukera eskainiko dute

Haur Hezkuntzako 3.mailako eta Lehen Zikloko lehenengo mailako ikasgeletan medikuen txokoa sortuko dute. Mediku-erizain ttikiek artatzea nahi dutenek aldez aurretik ordua eskatu beharko dute.

Pulunpa Eskola Publikoko Haur Hezkuntzako 3. maila (5 urte) eta Lehen Zikloko lehenengo mailako (6 urte) ikasleek proiektu berri bat egin dute ikasturte honetan. Aurtengo proiektuaren izena Medikuak da, beraz beraien gela Pulunpa kontsulta bihurtu dute, Medikuen txokoa sortuz. Beraien atentzioa ingurura zabaldu nahian tentsioa eta bihotz taupadak neurtzeko aukera ematen dute mediku-erizain ttikiek. Horretarako, aldez aurretik ordua eskatu behar da 948 451554 telefonoan eta 5-6 urtetako medikuaz galdetu edota beraien gelara joan beharko da ordua eskatzera eta bertan artatua izatera.


Ken Zazpi bikain eta zaleak zoratzen

Jakina da Ken Zazpi talde gernikarrak itzelezko jarraitzaile mordoa duela, nahiz eta zapatuan Bergarako Jam aretora ez ziren guztiak etorri. Antolatzaileek ikusle gehiago espero zituzten, hala ere, dezente bete zen aretoa Ken Zazpi ikusteko.

Josu Bergara bakarlari bilbotarra izan zen Jam aretoaren etapa berriari hasiera eman ziona. Bakarka -akustikoan-, binaka zein taldekide guztiekin batera eskaini zituen Beldurra, Nora zoaz edo Hego haize bezalako kantuak. Gaueko izarra, baina, Ken Zazpi zen; Josu Bergararen kontzertuaren bukaeran hasi baitzen Jam aretoa betetzen.

Eñaut Elorrietak eta beste taldekideek eszenatokia zapaltzearekin batera piztu zen zoramena, bereziki jarraitzaile gaztetxoen artean. Akustika eta soinua itzelak, eta taldekideen eszenaratzea ere bikaina. Han ez zen giroa berotu beharrik izan, hasieratik zegoen-eta pil-pilean atmosfera. Iazko urtarrilean Donostiako Victoria Eugenia antzokian grabatutako Zazpi urte zuzenean diskoa aurkeztera etorri zen taldea Bergarara eta diskoan bildutako abestian izan ziren kontzertuaren ardatza: Nozbait, Gernikan, Ez nau izutzen, Gaueko argiak, Zapalduen olerkia edota Bihar.

Ezin ukatu Eñaut Elorriaga abeslaria dela taldeko arima. Eszenatokitik jendartera helarazten dituen indarra, sentimendua eta grina dira beste batzuen artean Ken Zazpik zuzenekoan duen arrakastaren arrazoi nagusienetariko bat.

Ia bi orduko kontzertua izan zen. Ikusleek gehiago eskatzen zuten, baina taldekideek badakite hobeto dela jendea gogoz uztea, larregi ematea baino. Atzo da bihar izan zen amaitzeko aukeratu zuten abestia. Ilargia abesti ezaguna, ez zuten eskaini.


Errugbi Eguna ospatuko dute gaur, Elorrion

Elorrio Rugby Taldeak egun osoko plana eratu du.

Elorrio Rugby taldeak VI. Errugbi Eguna antolatu du gaurko. Goizean, 12:00etan, errugbi zelaian batu eta umeei ‘rugby tag’ izeneko modalitatean parte hartzeko aukera eskainiko diete. Durangoko eta Elorrioko errugbi eskolako gazteak ariko dira, baina ekimena errugbia probatu gura duten denei zabalik dago.

Ondoren, paella bazkalduko dute. 15:30ean, nagusien txanda izango da, eta hamar bat koadrilek ‘rugby tag’ modalitateko torneoa jokatuko dute. Urteroko ohiturari eutsiz, afari herrikoiagaz amaituko da jaieguna, 21:00etan, plazako pilotalekuan. Txahal errea afalduko dute 200 bat lagunek.


Hitzaldia, gaur

Mexikoko iraultza, erresistentzia eta emakumeen hilketen inguruan hitzaldia emango dute gaur bi emakume mexikarrek eta bertan ibilitako batek. 19:00etan izango da, Gaztetxean, eta Mexikoko janaria dastatzeko aukera ere izango da.


IDK Gipuzkoa - Uni Ferrol, Kopako finalerdien bila

ETB4k eta eitb.eus-ek zuzenean eskainiko dute arratsaldean Erreginaren Kopako neurketa Zaragozatik.

Felipe Printzea pabiloiak 2018ko Erregina Kopa hartuko du asteburuan. Perfumerias Avenida da faborito nagusiena aurten ere garaipena eskuratzeko, halere, hori ekiditzeko nor baino nor ibiliko dira beste bost talde, tartean IDK Gipuzkoa.

Gainerakoak Spar CityLift Girona, Star Center Uni Ferrol, Snatt's Sant Adrià eta Mann-Filter dira.

ERREGINA KOPAKO EGITARAUAOstiralaFinal-laurdena1. Star Center Uni Ferrol - IDK Gipuzkoa, 18.30 / Zuzenean: Aragoi TV, ETB 4 eta Twitter (@BaloncestoFEB).2. Snatt's Sant Adrià - Mann-Filter, 20.45 / Aragoi TV eta CanalFEB.LarunbataFinalerdiakPerfumerias Avenida - (1), 12.00 / Teledeporte.Spar CityLift Girona - (2), 16.00 / Teledeporte.IgandeaFinala, 12.00 / Teledeporte.


Mayk akordioarentzako "berme gehigarriak" eskatuko dizkio EBri

Lehen ministroak gibelatu egin du Komunen Ganberak itunari buruz gaur egitekoa zuen bozketa. Irlandako mugari buruzko xehetasunak berriz negoziatu nahi ditu Mayk datozen egunetan.


Iurreamendi egoitzako lanpostu aldaketak bertan behera uzteko eskatu diote, udal langileek, Olatz Peoni

ELA, LAB eta Satse sindikatuetako langileek agerraldia egin dute goizean; salatu dute Tolosako Udala egoitzako lanpostuak "nahierara aldatzen" ari dela, Iurreamendi KABIA erakundera eskualdatzeko prozesuan.

"Kezka eta ezinegona". Bi sentimendu horiek plazaratuz ekin diote, Tolosako Iurreamendi egoitzako udal langileek, goizean eskainitako agerraldiari. Ana Mari Aranguren (LAB), Aitzane Diaz (Satse) eta Maribi Kerejeta (ELA) ordezkariek azpimarratu dute agerraldia egiteko erabakia "azken egunotako ezinegonak" sortu diela, alkatetza "mugimenduetan" hasi delako, lanpostuak "nahierara" aldatzen: "Hau onartezina da".

Gizarte zerbitzuen legearen haritik, aldatu egingo dira udal egoitzen kudeaketa ereduak eta, besteak beste, Iurreamendi egoitzaren gidaritza Gipuzkoako Foru Aldundiak hartuko du epe laburrean, KABIA erakundearen bitartez. Albisteak kezka sortu zien egoitzako udal langileei eta, azaldu dutenez, "behin baino gehiagotan" eskatu dituzte beren lan baldintzentzako bermeak: "Baina ez digute zehaztasunez erantzuten". Gainera, udal langileen nabarmendu dute ezinegon handiagoa sortzen diela, beren lan egoeraz harago, aldaketak egoiliarrei eragingo dienaren zalantzak: "Etxe honetan lanean urte asko daramagun pertsonak gaude hemen, eta hori bokazioz bakarrik lortzen da; balioan jarri nahi dugu gure egitekoa".

Horrela, hainbat zalantza jarri nahi izan dituzte mahai gainean. Batetik, ezagutu nahi dute Iurreamendi egoitzako udal langileen etorkizuna eta, era berean, eskualdatzeak langile finkoen nahiz behin-behinekoen kontratuetan zein eragin izango duen era jakin nahi dute. Azkenik, Iurreamendin egindako azken lan-antolakuntzan jarri dute fokua: "Zer gertatuko da 2013. urtean onartutako lanpostu antolaketa eta balorazioekin? ".

Zergatik Uzturrera

Joan den irailaren 15ean Tolosako Uzturre zentroan izandako bisita ere hizpide izan dute Iurreamendiko udal langileek. Jon Darpon Eusko Jaurlaritzako Osasun Sailburua, Beatriz Artolazabal Enplegu eta Gizarte Politikako Sailburua, Maite Peña Gipuzkoako Gizarte Politiketako diputatua eta Olatz Peon Tolosako alkatea izan ziren bertan, errezeta elektronikoen erabilera aurkezten: "Ordezkari horiek Uzturre egoitza pribatura egindako bisitak zur eta lur utzi gaitu. Tolosan udal egoitza bat izanda, ez al zen egokiagoa errezeta elektronikoaren ezartzea bertan aurkeztea? ", diote.

Azaldu dutenez, Iurreamendi egoitzak urtebete baino gehiago darama errezeta elektronikoarekin lanean, "langileek hala eskatuta". Horregatik, agerraldian iradoki dute Uzturrera egindako bisitaren atzean "bestelako interesak" egon litezkeela: "Akaso, erakunde horiek aurrera daramaten pribatizazio politikarekin zerikusia du".

Tolosako Iurreamendi egoitzako udal langileek, azkenik, mahaiaren bueltan eseri eta egoitzaren egoeraz hitz egitera deitu dute Olatz Peon Tolosako alkatea, GFAk kudeaketa bere gain hartzen duenean, langileen baldintza onak bermatzeko: "Egoiliarrek merezi dute".


‘Zeru horren infernuak’ ikusteko, sarrerak

Joxan Goikoetxearen Zeru horren infernuak ikuskizunerako, sarrerak salgai daude Biterin, 7 euroan. Maiatzaren 8an izango da.


"Sindikatuok ezin diegu babesa eman murrizketa politikei"

Hezkuntza sistemaren finantzaketa handitu arte «politika neoliberalak» ezartzen jarraituko dutela iruditzen zaio Zubizarretari. «Ez dut uste akordio zabala lortuko dutenik».


Arrate Garin legorretarra Euskal Herriko sega txapelketan ariko da, igandean

Arrate Garin segalari legorretarrak emakumezkoen Euskal Herriko I. Sega txapelketako finala jokatuko du, igandean. Zizurkilgo (Gipuzkoa) Areta baserriko belardietan izango da lehiaketa, eta hiru segalarik neurtuko dituzte indarrak: Garinek, Alazne Etxaburuak eta Irati Astondoak. Igandean 12:00etan hasiko da. Estreinako aldia da Euskal Herrikoa emakumeen artean antolatu dutena. 20 minutuan belar kilo gehien ebakitzen duenak irabaziko du.


Aralarrek ez dio ekarpenik egingo 'Marguello auziaren' ebazpenari, txostena euskaraz izan arte


2003. urterako udal zerga, tasa eta prezio publikoak

Urtero bezala Azpeitiko udalari ere 2003. urterako udal zerga, tasak eta prezio publikoak eguneratzeko garaia iritsi zaio, eta Azpeitiko SOZIALISTA ABERTZALE taldeak, bere proposamenen berri eman nahi die herritarrei, besteak beste, herritar guztien poltsikoari eta zerbitzuei zuzen zuzenean eragiten dien erabaki garrantzitsua delako.

Jakin badakigu, ahalmen ekonomiko txikieneko sektoreentzat bizi baldintzen oinarri diren eremuetako zergak eta presio fiskala (ura, zaborra, ibilgailuak...) areagotzea izan dela azken urteotako joera.

SOZIALISTA ABERTZALE taldeak, oso garbi dauka politika soziala egiteko udalak duen aukera egokienetako bat izaten dela hau, eta, orokorrean, gure ideologia ezkertiarrarekin ados jokatuz, gutxien duen gehiengoari erraztasunak ematearen aldeko apustua egiten dugula esan behar dugu. Udaletxea herritarrei ahalik eta zerbitzurik egokienak eskaini behar dizkion erakunde publikoa dela abiapuntutzat harturik, eta ez, inola ere, urtearen bukaeran irabaziak ateratzea helburu duen enpresa, orokorrean gure proposamenak oinarri hauek ditu:

-Gure herriko zerga eta tasen aplikazio indizea Gipuzkoako batez bestekoaren gainetik, eta/edo neurri berdintsuko herrien (10.000 eta 20.000 biztanle arteko herriak) indizearen gainetik baldin badago ASA.ak konjelazioa proposatzen du, alegia, dauden daudenean mantentzea prezioak.

-Indize hori batez bestekotik behera baldin badago, berriz, ASA.k, gehienez ere, KPI edo IPC delakoa igotzea (%3,8 aplikatzea proposatu dugu Azpeitian) Udalak (PNV/Eak) %4 a onartu du.

-Irizpide birbanatzaileen alde jo nahi du ASA.k, hau da, gutxien kontsumitzen dutenei (uraren kasua) orekatuz.

-Prezio publikoei dagokienez (kirol instalakuntzak, gizartekintzako zerbitzuak, eguneko zentroa , % 3,8 ko igoera proposatu dugu, Udalaik %4ª onartu du.

-Gutxieneko soldata interprofesionalera iristen ez denarentzat zerga salbuespena (ez zergarik eta ez tasarik ordaintzea) proposatzen dugu edo gutxieneko soldata horretatik gertu dabilenarentzat hobariak edo bonifikazioak ematea.

Irizpide orokor hauezaz gain, Azpeitiko ASA.k taldeak, baditu proposamen zehatzagoak hainbat alorretan:

A -ibilgailuak, ondasun higiezinen zerga (kontribuzioa) eta jarduera ekonomikoarena ere %3,8 ko igoera proposatu dugu.

Udalak: Ibilgailuen tasa, %4 onartu du, ondasun higiezin edo kontribuzioa %6 etxeena eta %10 industriarena eta jarduera ekonomikoa %4 ere.

B -ura: Uraren tasaz ari garela, ASA.ak, bakoitzak gastatzen duen arabera kobratzea eta gutxieneko kontsumoko neurria 30 m3takoa kentzea proposatzen du, eta beste koska batzuek ezartzea industriari 50 metro kubikotik gora gastatzen dutenei. Jabetu egin behar baitugu uraren garrantzi estrategikoaz eta zentzuzko kontsumoa bultzatu. Guk proposatu dugun igoera %3,8 koa izan da eta Udalak %6 igo du. Oso garrantzi handiko datuak dira honokoak:

+uraren kosto globala zenbatekoa den

+galga bakoitzean zenbat m3 gastatzen diren eta zenbatek

+enpresa handiek zer kontsumitzen duten

+zenbat ur galtzen den

C -zaborra: KPIaren (%3,8) igoera aplikatzea proposatu dugu, baina Udalak %15 a igo du.

D -estolderia: KPI (%3,8) igotzea proposatu dugu, baina Udalak %11 igo du.

Berriro ere EAJk eta EAk nahiago izan dute herritarren poltsikoaren kontura udalaren altxorra gizendu, premiarik handiena dutenen interesei askorik erreparatu gabe. Berriro ere, erabiltzaile edo kontzumitzaile apalenak aterako dira kaltetuen zergei, tasei eta prezio publikoei dagokienean, eta ahalmen ekonomikorik handieneko enpresak eta herritarrek izango dituzte kargarik arinenak.

Noizko izango du Azpeitiko udalak polítika fiskal solidarioago eta aurrerakoiagoa?

Orain zergak eta tasak erabaki dira, hilabete gutxi barru aurrekontuak eztabaidatuko dira. Herriaren diruak zertan erabiltzen diren jakiteko, proposamenak egiteko, edota politikoon jarduna kritikatzeko, herritarrak informazioa eskura izateko eta parte hartzeko eskubidea dauka, eta eskubideak erabiltzeko dira.

Honaino 2003. urterako zerga, tasa eta prezio publikoen eguneratzearen inguruan ASA.k taldeak izan duen jarrera eta bildu duen informazio nagusia. Goian aipatu dugun bezala sozialki garrantzi oso handia duen gaia dela deritzogu eta herritarren aldetik ere jarrera kritiko eta aktiboago batek mesede egingo liguke guztioi. Informazio osoagoa eta zehatzagoa nahi duenak Sanagustinpeko tabloian izango du ikusgai edo geuri eska diezaguke zuzenean.


Jendetza bildu da Leitzako plazan Santiburtzioetan

Abuztuaren 10etik 15era ospatu zituzten Leitzako Santiburtzioak eta eguraldi onak lagunduta eta asteburua tarteko, aspaldiko jendetsuenak izan dira. Abuztuaren 11ko Ezpatadantzariek urteroko ikusmina piztu zuten eta abuztuaren 13ko Igualadako Castellersak ere plaza jendez bete zuten.


EAJ eta PSOE bilduta egon dira Madrilen

EAJko eta PSOEko ordezkariek bilera egin dute gaur goizean PSOEren Madrileko egoitza nagusian. Han Espainiako Aurrekontuez mintzatu dira, eta akordiorik lortu ez badute ere, horretarako borondatea badagoela esan dute. Orain, EAJren BBBko lehendakari Iñigo Urkulluk esan duenez, akordioa lortzen saiatuko dira. EAJk esan duenez bakegintzaz ere aritu dira, baina, hori ez du onartu PSOEk.

Espainiako Aurrekontuen inguruan dituzten desadostasunak mahai gainean jarri dituzte gaur EAJk eta PSOEk. Hala ere, desberdintasunen gainetik, "akordioetara iristeko borondatea" nabarmendu nahi izan dute bi taldeetako bozeramaileek: PSOEtik Alfredo Perez Rubalkabak, eta EAJtik Iñigo Urkulluk. EAJren iritzian PSOEk aurkeztu dituen aurrekontuetan diru gutxiegi bideratzen da EAEra. PSOEk hori "berrikusi" daitekeela azaldu du.

Bakegintzaz ere hitz egin dutela esan du Urkulluk, baina ez du esan zehazki zertaz aritu diren. Rubalkabak, berriz, esan du ez dutela prozesuaz hitz egin, baina hurrengo bileretan hitz egitea ez duela baztertzen azaldu du.


Intsusaren txirrinta

Aurtengoan ere berandu nabil. Beti da berandu eta, eskerrak. Urtero udaberriaren bihotzean loratzen den intsusaz (Sambucus nigra) zerbait idaztea gustuko dut. Corylus avellana hurritzaren antzera baztertua dugu, eta niri ez gustatzen... Bi kriskitinek gogorarazi didate intsusaren aurtengo ahanztura.

Duela pare bat aste, bihotzekoa dudan sukaldari talde baten lana dastatzeko aukera izan nuen. Nik beti arrainak eta barazkiak jateko txirrinta, baina haien pare jarri zuten sagarra, Malus x domestica. Negu osoa eta udaberriaren erdia ganbaran igaro dituzten sagarren muztio egin berria. Izugarria; hura gutizia. Ez zen muztio hutsa ordea. Ahosabaian beste zerbait salatzen... Eta zer izango zen bada? Gure intsusa paregabearen lore fina. Intsusa-lore siropa zuen nahasia. Egun erdiz loreak uretan beratu behar dira, eta limoia edota laranja edota nahi den usaingarria edo gozagarria gehitu. Gustuko duzun proportzioan nahasi muztioari.

Ardoa ere dastatu izan dut, intsusarena. Eder askoa. Ardoa du oinarri, zuri lehor, gozo, gorri edo beltza, zerorrek erabaki. Sartu litro betean dozena erdi bat lore ginbail, eta zeuk antolatu ardoaren gainaldera ez azaltzeko era. Eduki beratzen pare bat egunez, atera loreak eta ardo-hustu eskuetan. Ondorengoak zeure gogara: garbitzeko, iragazi nahi adina aldiz, erantsi gozagarriren bat (azukre, ezti...), gehitu alkohola, beste uxual edo edari bizi pittin bat. Ni intsusaren berezko usain eta dasta hutsen zalea naiz, baina erantsi gustu duzuna: arrosa usaintsuen petaloak (Rosa sp), larranbiloa (Matricaria chamomilla), kanela (Cinnamomun verum), mihilua (Foeniculum vulgare), oreganoa (Origanum vulgare)... Intsusarekin egindako “garagardoa” ere zintzurretik pasea dut, komentuko baratzezaina zen moja baten esku maskurrez beteek egina.

Bigarrena, bizi berria naiz. Izugarrizko euriteak zetozela eta, errekak eta jendeak elkarrekin bizitzeko nola antolatu diren ondoen ikusten den gure bailaretako batera joan nintzen. Basaburu Txikiara. Lagunak ere tartean, eta egun parea moldatu genuen. Gure etxe kontrako intsusak azken loreak zituenean, hangoak puri-purian. Nonahiko bazterretan ginbail aterki laruak irekita. Ez da hemendik aurrera lore hori asko ikusiko. Aurten.


Gizonezko baten gorpua aurkitu dute Bakion, indarkeria zantzuak zituela

Txirrindulari batzuek atzeman dute hilotza, 12:20 aldean.

Eguerdian, Bakioko (Bizkaia) begiratokian zeuden txirrindulari batzuek "gorpu bat zirudien zerbait" ikusi dute labarren gunean, 30 bat metro behera, eta Ertzaintzari deitu diote. Mendiko unitatea hara jaitsi da, eta gizonezko baten gorpua jaso dute.

Segurtasun Sailak BERRIAri baieztatu dionez, indarkeria zantzuak zituen hilotzak, eta Ertzaintzak ikerketa abiatu du.


Urdangarin eta Vatikanoa

Iñaki etxera! Urdangarin eta Cristina Borboikoaren ustezkeriak argitara atera zirenetik asko jarri dira haien lekuan, Iñakirenean bereziki. Ez dakit Zumarragan jaioa izateagatik edo, baina Tolosan pertsonaia ez da oharkabean pasatu. Euskal Herrira itzul dadin ere eskatu izan dute.

Aproposak dira karnabalak horretarako. Aste honetan erabateko gaurkotasuna hartu du berriro gaiak, bikotearen eta beste zenbait kideren kontrako epaiketa hastearekin. Azken urteetan karnabaletan ikusitako Iñaki-ez gogoratu naiz orduan, eta bide batez, ohartu naiz uste baino denbora gutxiago geratzen zaigula mozorroa prestatzeko. Errepaso bat iazkoei: Pantoja, koleta luzeko politikariak, Rajoy...Hauteskunde egunetan bozkalekuetan bezala, mojek ere ez dute hutsik egiten inauterietan. Aurten, momentuz, ez dute Vatikanotik berririk ekarriko.

Uztailean ATARIA-n irakurri nuen albiste baten gaineko albistea espero izan dut hilabete hauetan, baina dirudienez, aurten behintzat ez da aldaketarik izango: ohiko hilabeteen bueltan izango ditugu inauteriak. Zera proposatu zuen Frantzisko aita santuak ekaina erdialdera: Aste Santua data finko batean jartzea; hau da, urtero, egun jakinetan izatea. Ondorioz, karnabalak ere urtero egun beretan egitea ekarriko luke horrek. Adi Frantziskoren esanari, inauterietan galtza motzetan ateratzeko «arriskua» egon daiteke eta: «Orain arte bezala jarraituz gero, urtero egun batzuk aurrerago joango da, eta 60 urte barru Pazkoa abuztuan ospatzeko arriskua dago».

Udako festak izatera pasatuko lirateke orduan. Deitura ez litzateke hain arraroa izango; duela hainbat urte, Udaberriko festak izenez mozorrotu zituzten karnabalak. Frankismo garaia zen, eta modu horretara, Tolosak inauteriei eutsi ahal izan zien. 36ko gerra betean ere, debekuei izkin egin zien Tolosak. Juan Mokoroa alkate zela, deklaratzera deitu zuen gobernadore zibilak, desobedientzia zela eta. Hala arrazoitu zion Mokoroak festa egin izana: «Armada nazional loriatsuak Malaga hartu duela ospatzen ari gara!» [Mikel Gotzon Telleria Tapiaren Tolosako Iñauteriak lanean irakurria].

Bestelako kontu bitxi asko ere badaude inauterien historian. Tartean, konfetien erabilera arautzeko bando bat, 1901. urtekoa: «Ezin dira konfetiak igandea baino lehen bota, kolore bakarrekoak izan behar dute, eta ezin dira lurretik jaso ondoren berriro bota».

Aurtengoak badatoz. Esku bakarrak ezin du txalorik jo; beraz, laguntza beharko dugu prestaketan. Galtzaundi-ren abestiak dioen bezala, Aitaren ta Semearen, Espiritu Santuaren, Jaun zerukoak lagun zaidala lan honetan neri arren.


La Güerara 6.500 euro bideratuko ditu Udalak

Mendebaldeko Saharan dagoen La Güeran 2006ko uholdeen eraginez suntsitutako familia-etxeak konpontzeko 6.500 euro bideratuko ditu Udalak.

Herri biak senidetu zirela hainbat urte dira, eta urtero 6.000 euro inguru gordetzen ditu Udalak han garatzen diharduten proiektuetan laguntzeko. Horretarako, urtebeteko lankidetza-hitzarmena sinatu dute Frente Polisarioarekin, aurten lehenengo aldiz; orain arte, diru-laguntza zuzen lez bideratu dute. Hurrengo urteetan ere ituna sinatzea litekeena da.

Zabor bilketa

Beste alde batetik, ontzietarako edukiontziak astean bi bider jasoko dituzte, datorren astean hasita. Halaxe lotu dute Garbiker enpresarekin, udalbatzarrean PSE-EEk egoerazko ardura agertu eta gero, Iñaki Totorikaguena alkateak esan duenez. “Batzuk, Bixente Kapanagan kasu, gainezka dagoz. Hala ere, arazoa konpondu ezean, bigarrena jartzea pentsatu dugu”. Zubiaurreko ontzien lurpeko zaborrontzia ere handituko dute.


Bidasoa itzuliak Orion egingo du geldialdia

Maiatzaren 4an hasiko da Bidasoako Itzulia eta eskualdeko mugak gaindituko ditu. Etapa amaierak Irun eta Hondarribiaz gain, Orion eta IrriSarri Landen ere izango dira.

Bidasoaren Itzuliaren XLIV. aldia izango da aurtengoa. Pasa den astean aurkeztu zen, Irungo udaletxean. Aurkezpenean, parte hartuko duten txirrindularien kalitateaz gain, probak mugak zeharkatzen dituela azpimarratu nahi izan zuten. Izan ere, Bidasoako eskualdetik harago, Orion hasi eta amaituko da aurten ere etapa bat. Eskualdeko beste hainbat herritatik igaroko dira txirrindulariak: Zarautz, Getaria, Zumaia...

Txapelketako hirugarren egunean iritsiko dira txirrindulariak Oriora. Arrantzale kalean hasi eta bukatuko da etapa hori. Mandubia, Etumeta eta Meaga izango dira zatirik zailenak, menditsuenak. Euskadiko Itzuliko bukaeraren antzeko izatea espero dute, bizia, estua.

20 taldek hartuko dute parte itzulian, 140 txirrindularik. 23 urte azpiko txirrindulari onenak izango dira txapelketan. Iaz Steven Calderonek irabazi zuen itzulia. Aurten, maiatzaren 4an irteeratik ateratzen diren askok hori izango dute helburu, maiatzaren 7an podiumeko koskarik altuenera igotzea.


Elixabete Garmendia: Morrasen topalekua

Horman nagusi German Rodriguezen erretratua; bere betiko argazkiaren gainean, pintzelkadak, tantoak… paineluaren gorria eta odolarena bat eginda.

Zurezko paretan beste irudi asko daude erantsita: argazkiak, bozetoak… Kazetariak, Iker Tubiak, “kaos ordenatu” gisa definitu du Xabier Morrasen tailerra. Kafea hartuz egin diote errepasoa kazetariak eta artistak, beronen ibilbideari: 60ko hamarkadako Iruñea itotik Londresera, egurastera; Moreno Galvanek Iruñeko Eskola deitu zuen margolari taldea; Arte Topaketak 1972an...

Bide batez bere pinturari buruzko zertzeladak marrazten ditu artistak: autobiografikoa dela, ezagutzen eta bizi duen hura margotzen duelako. Berea grisen mundua dela, hori delako hemen daukagun gama kromatikoa. Eta hirugarren ezaugarri bat ere apuntatzen du Morrasek, hauxe dioenean: “Nire koadroak ez dira bizikide errazak, gogoeta bultzatzen duen narrazio ildoa baitute”.

Hortik doa Amaiur, 2022rako bukatu asmo duen obra erraldoia. 1512ko borrokalarien lekuan Nafarroako gaur egungo erresistenteak jartzen ditu; 135 omen dira pintatuta dauzkanak, 200era iritsi nahi du… Egia esan, materialik ez zaio faltako, kopuru horretara heltzeko.

Amaiurrek badauka tiraizoa; urriaren 11an, larunbat arratsaldea, ikusle ilara bat baino gehiago zeuden koadroaren aurrean, Waliren bila bezala, ezagunak deskubritzen. Alboan, txanda hartu behar zen artistarekin hitz egiteko. Morrasen erakusketa topaleku zen, batez ere, arratsalde horretan behintzat.


Ziabogaren bihurgune estua

Atzotik, Badok 13 arraunlari beteranoen taldea ez da Zarauzko Arraun Elkartekoa. ZAEk luzatutako hitzarmenarekin ados ez zeudenez, ez dute sinatu, eta egoitzarik gabe geratu dira.

Urrezko denboraldia egin ondoren, atentzioa datorren udan finkatua dauka egun Zarauzko Arraun Elkarteak. TKErako igoera ospatu ostean, erronkei aurre egiteko gogor prestatzea da tokatzen zaiena orain. Jardunik ezagunena Enbata gizonezko seniorren traineruak duen arren, elkartearen barruan badira harrobiko taldeak (infantil, jubenil zein kadeteak) eta beteranoak ere. Atzotik, ordea, beteranoen mailako Badok 13 taldeko arraunlariak ez dira ZAEko kide.

Duela urte batzuk batu zen ZAEra beteranoen taldea. Hasieran, arraunaz aisialdi moduan gozatzen jarraitzeko elkartu ziren, baina taldea gehiago egituratzen joan ahala, lehiatzeko trainerua atera zuten, eta azken bi urteetan irabazteko zituzten ia estropada guztietan izan dira buru. Bi traineru izan dituzte azken urteetan: aisialdikoa, eta txapelketan aritzen zena. Guztira, 30 arraunlari inguruk osatzen du beteranoen taldea, eta ZAEn, inguruko herrietan aritutako arraunlariak eta bestelako hainbat daude bertan.

ZAEko kide izanik, elkarteak Aiako Ubegun industrialdean duen egoitzako instalazioak erabiltzen zituen beti, arau batzuk beteta, nahiz eta traineruak, arraunak eta bestelako materiala taldearenak propioak izan. Era berean, elkarteak antolatzen zituen estropadetan eta bestelako ekitaldietan ere beharrezko laguntza eskaintzen zuen beteranoen taldeak.

Elkartearekin hitzarmena

Iazko udazkenean Zarauzko Arraun Elkarteak hitzarmen proposamen bat luzatu zion beterano taldeari. Bertan jasota zeuden beteranoek elkartearen parte izaten jarraitzeko zituzten betebeharrak, ZAEk eskaintzen zizkion baliabideak eta horiek erabiltzeko arauak, arraun elkarteak bere jardunaren egunerokoan "arazorik ez izateko". Oro har, bizikidetza baketsua bermatzeko eta beteranoen jarduerak gainontzeko mailena ez baldintzatzeko markatutako arauak dira jasotakoak.

Hitzarmenean jasotako puntu guztiekin ados agertu dira beteranoak, batekin izan ezik. Betebeharren atalean, zehaztu dute aurten urteko fitxa federatiboa egiterakoan Zarauzko errolda aurkeztu beharko dutela arraunlari beteranoek, eta gazte edo senior mailetan ZAErekin fitxa edukitakoak izan beharko dutela. Puntu horrekin ez daude ados beteranoak eta, ondorioz, ez dute hitzarmena sinatu.

Traturik itxi ez dutenez, Badok 13 taldeak ezingo du aurrerantzean txapelketetan parte hartu Zarauzko Arraun Elkarteko kide bezala, eta elkartearen instalazioak erabiltzeari utzi behar izan dio atzotik. Hala, bertan gordetzen zuten materiala atera behar izan dute egoitzatik. Gordetzeko lekuren bat topatu badute ere, azaldu dute «kalean» geratu direla, "oso material baliotsuarekin".

Arraunlari beteranoak "minduta" agertu dira elkartearen erabakiarekin. "Guk beti eskaini diogu gure laguntza elkarteari, eta eskatutako guztia bete izan dugu. Gainera, fitxak ZAEn izan ditugu, eta elkarteak dirulaguntzak jasotzeko fitxa horiek ere aurkezten zituen. Hala, diru gehiago jasotzen zuen, fitxa kopuru handiagoa aurkeztu ahal zutelako".

Txanponaren beste aldea

Gertatuak gertatu, Zarauzko Arraun Elkarteak garbi dauka erraztasunak eman dizkiola Badok 13 arraunlari beteranoen taldeari. "Elkarteak, Zarautzen arrauna bultzatu eta zabaltzeko bidean, Badok 13 taldeko arraunlariei Gipuzkoako beste inongo arraun elkartek eskaintzen ez duen aukera eman izan die, eta aurten ere aukera hori eman die. Aukera horretaz baliatzen jarraitzeko arraun elkarteak luzatutako proposamenari uko egin dio Badok 13 beteranoen taldeak".

Dena den, garbi utzi du elkarteak aurrerantzean ere zarauztar guztiei nahiz ZAEko kide ohiei arraunean aritzeko aukera eskaintzen jarraituko duela, "izan gazte, izan heldu, izan beterano".


LOMCE indargabetzeko eskaria egitea onartu du Eusko Legebiltzarrak

Halaber, Konstituzionalean helegitea jartzea babestu du. Edonola ere, legearen kontra helegitea jartzeak "ez du esan nahi Euskadin aplikatu behar ez denik", Uriarte sailburuak azpimarratu duenez.

LOMCE legea indargabetzeko eskaera egitea onartu du Eusko Legebiltzarrak asteazken honetan, eta, hezkuntza erreformak EAEko eskumenak urratzen baditu, Jaurlaritzak Auzitegi Konstituzionalean legearen kontra helegitea jartzea babestu du.

Eusko Legebiltzarrean, EH Bilduk eskatuta, LOMCE legearen inguruan eztabaidatzeko saio monografikoa egin dute, Kongresuan Wert legea onartu bezperan.

Alderdi guztiek, PPk salbu, gogor kritikatu dute hezkuntza erreforma, eta horren oinarrian dagoen adostasun falta. Halaber, eskumenak urratzen dituela azpimarratu dute, eta Euskadin dagoeneko lortu diren helburuak bilatzen dituela gogora ekarri dute.

Taldeek 93 proposamen aurkeztu dituzte (EAJk, 33, EH Bilduk, 1; PSE-EEk, 36; PPk, 12 eta UPyDk, berriz, 11). Azkenean, jeltzaleek eta sozialistek 15 proposamen adostu dituzte, eta guztiek egin dute aurrera.

Hala, Jaurlaritzak legearen kontra Konstituzionalean aurkeztuko duen helegitea babestu du Legebiltzarrak, EAJren eta PSEren aldeko botoekin (EH Bildu abstenitu egin da eta PPk eta UPyDk kontrako botoa eman dute).

Halaber, LOMCE legea behin onartuta, hezkuntza erreforma indargabetzea eskatzea onartu du Legebiltzarrak, jeltzaleen eta sozialisten botoekin ere (PPk kontra egin du eta EH Bildu eta UPyD abstenitu egin dira).

Eusko Jaurlaritza

Cristina Uriarte Hezkuntza sailburuak onartu duenez, Eusko Jaurlaritzak LOMCE legearen kontra helegitea jartzeak "ez du esan nahi Euskadin aplikatu behar ez denik", baina azpimarratu du erreforma "saihesteko" eta euskal hezkuntza sistema "mantentzeko" lanean jarraituko duela.

Sailburuak berretsi egin du Iñigo Urkulluren Gobernuak erreformaren kontra jarraitzen duela, eta lege horrek "20 urte baino gehiagoko atzerapena" ekarriko duela Euskadiko hezkuntza mailan.

Uriartek baieztatu duenez, "Eusko Jaurlaritzak helegitea aurkeztuko du eskumenak urratzeagatik, behin onartuta dagoenean, Espainiako Gobernuak eskumenak urratzen dituen edozein dekreturekin egingo duten bezala".

"Gure asmoa LOMCEk gure hezkuntza sistema ez mugatzea eta gure eskumenen kontra ez egitea lortzea da. Ezin dugu onartu, ezta aplikatu ere, aldebakarreko aldaketak legeetan gure eskumenak, gure sistemaren berezitasunak eta gure emaitzak aintzat hartu gabe".

EH Bildu

Belen Arrondok (EH Bildu) berezko hezkuntza-sistema baten oinarri pedagogikoak eta araudia ezartzeko batzorde bat eratzea proposatu du, LOMCE legeak ekarriko duen "frankismoaren hezkuntza sistemari" aurre egiteko.

Arrondoren esanetan, lege hau "hezkuntza publikoaren kontra inoiz egindako erasorik larriena" da, eta azpimarratu egin du "Espainia gehiago eta Euskal Herria gutxiago" ideia egonkortzea helburu duen "inposaketa" bat dela.

Arrondok gaineratu duenez, Mariano Rajoyren Gobernuak erabilitako argudioetako bat eskola-porrotari erantzuna ematea da; Espainian % 25ekoa da, baina Euskadin % 11,5ekoa da eta % 14 ingurukoa Nafarroan.

PSE-EE

Isabel Celaa PSE-EEren legebiltzarkideak, berriz, "erantzun irmoa" ematea eskatu dio Eusko Jaurlaritzari, baina "legearen mugen barruan" lan egitea beharrezkoa dela azpimarratu du. Horren ustez, baina, auzitara jo beharko da "eskumenak urratzen dituzten bakoitzean".

Celaak ohartarazi duenez, LOMCEk "eragin handia" izango du euskal hezkuntza sisteman "aurretik lortutako akordio guztiak hautsiko baititu, eta, euskal herritarren kasuan, egonkortasuna eta adostasuna lortzeko ezinbestekoak izan dira".

Halaber, hizkuntza ofizialetan, Haur Hezkuntzaren garapenean, "bigarren mailakotzat" jotzen den Lanbide Heziketan, eskumenetan, erlijio ikasgaian, "ikasleen segregazioan", eskoletako plangintzan, hezkuntzaren alde sozialean eta hezkuntza publikoaren balorazioan "eragina" izango duela nabarmendu du.

PP

Iñaki Oyarzabal Euskadiko PPren idazkari nagusiak ziurtatu duenez, LOMCE legeak "Espainia osoarentzat" hezkuntza sistema bat garatzea du helburu, 17 hezkuntza sistemen "txosna" eta "kontraesanez" jositako ereduaren aurrean.

Oyarzabalen arabera, lege hau "ahalik eta arinen" aplikatu behar da, emaitzak "berehala" ikusi ahal izateko.

UPyD

Gorka Maneiro UPyD alderdiaren legebiltzarkideak lege berri bat eskatu du "nazionalisten doktrinamendua" galarazteko, eta Estatuan hezkuntza sistema "koherente" bat izateko, bere ustez, LOMCEk egiten ez duena, hain zuzen.

Alderdi horren legebiltzarkide bakarrak erreformaren kontra egin du Espainiako hezkuntzaren "arazo larriak" konpontzen ez dituelako, ez duelako pedagogia-eredua aztertzen eta erkidegoen 17 "azpisistemak" mantentzen dituelako.

PPko legebiltzarkideak kritikatu egin du gainerako alderdiak egiten ari diren hezkuntza sistemaren "karikatura", eta "demagogoak" izatea egotzi die. Bere ustez, Hezkuntza Ministerioak bultzatutako erreformak "hezkuntzaren kalitatea hobetzea" lortuko du, eta eskola-porrota murriztea lortuko du.

Gaur, halaber, Jose Ignacio Wert Hezkuntza ministroa gaitzesteko proposamena egin du PSOEk Kongresuan, lege polemikoa Senatuan onartzeko egun bat falta denean.


«Kiroldegiko obran txapuza egin da»

Prentsaurrekoa eman zuten atzo PSE-EEko Maria Jesus Egido, Pablo Peñacoba eta Ricardo Crespo bozeramaileak, kiroldegiko obra eta Gay Murreko parkea estaltzeko proiektuaren inguruko kezkak azaltzeko.

«Aldagelak ez daude guztiz egokituak, eta baldosak irristakorrak dira»

Ricarco Crespok azaldutakoaren arabera, «azken Hirigintza Batzordean EH Bilduk eta EAJk bozkatu zuten kiroldegiko obren azken egiaztapena, 48.948 euro balio duena, onartzearen alde. Orain Hernani abstenitu egin zen, eta PSE-EE kontra agertu zen. Era berean, denon aldeko botoekin onartu zen obra egiteko arduraduna den enpresari isuna jartzea, 10.640 eurokoa, lanetan izandako atzerapenagatik».

Egiaztapen horren kontra bozkatzearen arrazoiak ere azaldu zituen atzo Crespok. «Kiroldegiko obran txapuza egin da. Aldagelak ez daude guztiz egokituta. Sarrera haunditu da, eta irisgarritasuna ere hobetu da. Jaioberrientzako ere egokitu dira aldagelak. Baina aireztatze arazoak daude, ez da irisgarritasuna bermatu gurpildun aulkientzako, eta baldosak irristakorrak dira. Dagoeneko izan dira erorikoak. Horregatik, eskatzen dugu azken ordainketa atzeratzea, arazoak konpondu arte. Udal Gobernuak, berriz, aurrena ordainketa egin eta gero arazoak konponduko direla dio. Ez da nahikoa ardura erakusten ari».

«Gay Mur osoko parkea tapatzeko estalpe erdi zurruna proposatu genuen, eta oraindik ez da ikertu ere egin»

«Patioaren erdia tapatzea ez da nahikoa»

Bestalde, Crespok azaldu zuen zergatik abstenitu zen PSE-EE Hirgintza Batzordean, Gay Murreko patioa tapatzeko obraren inguruan. «2014an proposatu genuen Gay Mur osoko parkea tapatzeko estalpe erdi zurruna, eta oraindik ez da ikertu ere egin. Gobernu Batzordeak, EH Bilduk eta Orain Hernanik osatua, onartu dute patioaren erdia estaltzea, baina ez da nahikoa. Hala ere, badirudi udaran hasiko direla lanean».

Gogorarazi zuen, bizilagunek ere 2014ko aurrekontu partehartzaileetarako proposatu zutela estalpea jartzea.


"Entzungo dira gauza asko, gogorrak; baina lanean jarraituko dugu guk"

Eusko Jaurlaritzako Hezkuntza Saileko Administrazio eta Zerbitzuen sailburuordea da Olatz Garamendi. Esan du langileen ordezkarien partetik dauden hainbat "muturreko jarrerek" ez dutela laguntzen akordioaren bidean aurrera egiten.


Oiartzunen galdutako gizona hilda aurkitu dute

Senideek aurkitu dute 63 urteko gizonaren hilotza, Endarlatsako urtegian. Gorpua Iruñera eraman dute autopsia egiteko.

Ostegunaz geroztik Oiartzunen falta zen 63 urteko gizona hilda aurkitu dute senideek, larunbat arratsaldean, Endarlatsako urtegian.

18:30ean Nafarroako SOS zerbitzura deitu dute, aurkikuntzaren berri emateko.

Nafarroako suhiltzaileak eta foruzainak urtegira bertaratu dira eta gorpua uretatik atera dute. Ondoren, gorpua Iruñera eraman dute autopsia egiteko.

Foruzaingoak ikerketa abiatu du heriotza zerk eragin dion argitzeko.

63 urteko gizonaren familiak ostegunean eman zuen desagerpenaren berri, eta geroztik haren bila aritu dira Ertzaintza eta erreskate taldeak.


Urtarriletik aurrerako, izen ematea

Kiroldegian urtarrilaren 9tik ekainaren 23ra emango dituzten ikastaroak zehaztu dituzte. Heldu, haur zein gazteentzat izango da aukera, eta izena eman nahi duenak abenduaren 23ra arte du aukera. Azkeneko lauhilekoan ikastaroren bat egiten ari direnek, jarraitu nahi ez badute baja eman beharko dute, fetxa horietan.


Lete eta aberria

Joan den astean bete da Xabier Lete hil zeneko laugarren urteurrena. Bere adierazpenetako batzuk berrikusten aritu naiz gaurko zutabea abiatzeko laguntza bila. Bere pentsamoldea ezagutzeko aipatuenetakoak ez badira ere, Xabierrek aberriaz esan zituenak oso gogokoak ditut. Abertzaleok arazorik gabe gureak egingo genituzkeen burutapenak dira. Aberriarekiko maitasuna, arbasoenganako begirunea, sorlekuaren aurreko atxikidura, hizkuntza eta kultura ederragotu nahi izatea, … “Aberria senidego bat bezala da… eta ez du etsairik behar”, gaineratu ohi zuen berak. Baina, etsai bila altxatzen den nazioaren bandera erabiltzearekin ez zen bat etortzen.

Gaia agertzeko orduan, gerra aurreko olerkariek irekitako bidea hartu zuela zioen Letek. Hala uste dut nik ere. Gure herriaren jarraikortasunaz arduraturik zegoen Orixe, Euskaldunak poemaren atarian. Hari beretik, Lizardik ezin hilkor litzatekeen herri-baratzarekin (aberriarekin) amestu zuen. Etorkizuneko aberri-bidea egiteko, sukaldea goritzeko pizkundea eragitera deituz. Pizkundearen “suaren suak inguru guztietara gure izatearen zergaitia, aberriaren garrantzia eroan dagian”, idatzi zuen halaber Lauaxetak.

Bide beretik doa, nere ustez, Jon Sarasuaren hausnarketa. Euskaldunon egungo desafioen artean, egitura politikoarena (Etxea) eta herriaren jarraidura (Sua) bereizi ditu honek. Etxea eraikitzea lehenetsi behar dela esaten dutenen aurka, Sarasuak dio euskaldunok etxe propiorik gabe bizi izan garela, eta “hori horrela izanda ere, gure kulturaren Sua, euskaltasun hau, euskal izaera hau, transmititzea lortu dugula”. Urteetako ezbehar eta okerren ezin esanezkoen gainetik, katea ez da eten. Zenbaitzuentzat, ordea, aberria galga bihurtu da. Euskaltasuna aldarrikatzeak despisterako erabil daitekeela esaten dute, orain ez omen duelako indar askatzailerik. Argudio lanbrotsu hauen artean, “asaba zaharren baratza” ez dela nabari azaltzeko, Xabier Leteren hitzak hartzen ditut berriz ere. Ez gaitezen presta, horratik, “etxe hustua arrotz guztiei saltzera”.


Euskararen Egunaren aitzakian egun beteko pesta izango dute Areson

Panpanoziri aldizkariaren bosgarren alea banatuko dute

Abenduaren 3an, asteartean, Euskararen Eguna ospatuko dute aresoarrek. Egitaraua denen artean ontzen aritu dira eta elkarlanean prestatu dute beste urte batez pesta egun borobila izanen dena.

Jolasean hasiko dute eguna, 11:00etan elkartu eta garai bateko jokoak berreskuratuko dituzte. 12:30 aldera trikipoteoa egingo dute herriko musikari gazteekin eta Pake Toki eta Larrea elkarteetan pintxoak eskainiko dituzte. Eguna aprobetxatuz, bi urtetik behin argitaratzen duten Panpanoziri herriko aldizkaria banatuko dute.

Banabar eta euskal jantzi txapelketa

Aurtengo berrikuntza banabar txapelketa izango da. Parte-hartzaileek eguerdirako etxetik prestatuta eraman beharko dituzte banabar kaxolak. Banabar jatea egingo dute gero Pake Toki Elkartean eta bazkalondoan musean aritzeko tartea ere izango dute. Herritarrak baserritarrez janztera animatu nahi dituzte eta pasa den urtean bezalaxe, jantzi dotoreena daramanak saria izango du.

Euskal kantuek goxatuko dute iluntzera arteko tartea. 17:00etatik aurrera Trikidantz taldeko Leire Onsalo eta Jorgitok kontzertu akustikoa eskainiko dute.


Gazteak Karting Kopa txapelketa antolatu du, Olaberriako Zirkuituan

16 urtetik gorako gazteek parte hartu ahal izango dute, irailaren 14tik aurrera, Olaberrian egingo den txapelketan. Eman izena!! !

Irailaren 14tik 22ra bitartean Gaztea Karting Kopa txapelketa hartuko du Olaberriako zirkuituak. Txapelketa herrikoi honetan, kartik bizkorrenekin lehiatzeko aukera izango dute parte hartzaileek; 390cc-ko kartekin, hain zuzen.

Parte hartzeko baldintzak

16 urtetik gorako gazteek parte hartu ahal izango dute lehiaketan eta horretarako hemen bertan eman beharko dute izena, 15 euroren truke.

Txapelketa

Parte hartzaileek 10 minutuko bi txandetan aritzeko aukera izango dute eta itzulirik arineneko marka hartuko da kontutan.Txapelketa irailaren 14an eta 15ean (18:00etatik 00:00etara) eta irailaren 21ean eta 22an (18:00etatik 00:00etara) burutuko da.Irailaren 30ean finalerdia eta finala jokatuko dira. Finalerdirako 30 gidari sailkatuko dira eta finalean hiru txapeldun egongo dira.Lehenengo sailkatuak Gabon garairako Andorran bost eguneko egonaldia lortuko du. Bigarren eta hirugarren sailkatuen artean, berriz, afari bat eta beste hainbat sari banatuko dira.

Gainera, irailaren 30ean, Olaberriako Zirkuituan festa erraldoia egingo da. Bertan motorraren munduarekin lotutako hainbat ikuskizun egongo dira eta Oihan Vegaren musikak jaia girotuko du.

EMAN IZENA HEMEN